8
'Atsiriya, Yawé kemɨtikuyuitɨa
1 Yawé mɨpaɨ kanetiniutahɨawe: «Xeime mexa 'a'atayeume keneuti'ɨka, ti'utɨwamekɨ mana ketinaka'utɨa: “Mahexi-Tsarari-Katsiwatsi* hetsie timieme”. 2 Ne nekaniwata'inimɨkɨ hipame 'aixɨa nemɨtiwamate memɨnenierekɨ, mawari wewiwame 'Uriyaxi meta Tsakariyaxi Kewerekiyaxi nu'aya».
3 Hikɨ 'uka tixaxatame hamatɨa nekaniukahuni, mɨkɨ kaniutihukata, xeime nunutsi kaniutiniweni. Hikɨ Yawé mɨpaɨ kanetiniutahɨawe: «Mahexi-Tsarari-Katsiwatsi ketineuterɨwa. 4 Mɨkɨ nunutsi “nepaapa” “nemaama” 'akuxi mɨtayɨni kayɨwekaku, Ramatsiku waɨkawa kemɨrexeiyakai meta Tsamariya piinitɨarika mɨra'iwakai 'Atsiriyatsie ti'aitame hetsɨa katinanɨtɨkiemɨkɨ».
5 Yawé tawarita mɨpaɨ kanetiniutahɨawe:
6 «'Ikɨ teɨteri memiku'eirikɨ
Tsiruhe hayari kayuwatɨ muhane
Xetsini hetsie pɨta memuyutemamawie
meta Xemariyaxi nu'ayatsie,
7 Ti'aitame 'ari haa 'Eupɨrate hatɨayari wahetsie kaniwayenetɨamɨkɨ
haa waɨkawa mɨtɨrɨkaɨye:
ti'aitame 'Atsiriya kiekame kaniyɨanemɨkɨ kemɨtimariwe.
Naime haa manuyehapanekai tihɨniyame kanenatiyeuriexɨamɨkɨ,
hakewa meta'atɨkatsie panakayeurieni.
8 Kura kwieyaritsie paitɨ kaniye'amɨkɨ, kanikayunitɨamɨkɨ,
kɨipitɨana paitɨ kaniuku'atɨyeimɨkɨ.
Neuxei 'Emanuheri†, yu'anate taweratɨkaitɨ,
'akwie kemɨyewa kananukanamɨkɨ».
9 'Ikɨ xekeneu'eni, nuiwarite,
yunaitɨ nuiwarite 'ateewa kietari:
Xekeneutihiwa kuyaxa miemekɨ,
xekanakawitekiexɨakuni.
Xekeneuyukuha'aritɨa kuyaxa xemuhukɨ,
xekanititsanariexɨakuni.
Xekeneuyukuha'aritɨa kuyaxa xemuhukɨ,
temɨxiki xepayeitɨarieni.
10 Yaxeketeneu'utɨa kexemɨteyurieni,
matsi kanitayeitɨariemɨkɨ,
Yaxeketeneuxata,
matsi mɨkɨ yapɨkatiyɨni,
Kakaɨyari tahamatɨa muyeikakɨ.
Kakaɨyari teke'ayemakaka
11 Yawé karima kaneniutahɨawe mɨpaɨ kanetinayehɨtɨani kename 'ikɨ teɨteri wahuye neka'uweiyani. Mɨpaɨ kanetiniutahɨawe:
12 «Xeme 'ikɨ teɨteri 'iya memaye'unie memɨte'uterɨwa
xemeta mɨpaɨ mɨkɨ xepɨkate'uterɨwani,
tita mɨkɨ memɨtemakaxe xeme mɨkɨ xepɨkatemakaxeni,
meta xemɨmariutsiekakɨ xepɨkayupitɨaka.
13 Yawé Naimekɨmɨtɨrɨkaɨye xeikɨa
xeme patsiekame xekanayeitɨakakuni,
mɨkɨ xeikɨa xekanayexeiyakakuni,
mɨkɨ xeikɨa xekanayemakaxekakuni.
14 Yawé tuki kanihɨkɨtɨkamɨkɨ.
Matsi tete kanihɨkɨtɨkamɨkɨ hetsiena memɨtiketamɨrike
'Ixaheritsie nuiwarite memuyuhuta wahetsiemieme,
mɨkɨ tete puwarekaxɨrieni.
Kerutsareme kiekatari wahetsiemieme
Kaunari kanayeimɨkɨ meta winiyari.
15 Yuwaɨkawatɨ mekanitiketamɨrixɨakuni,
mekanekaxɨrikuni meta mekanitimurixɨakuni.
Winiyari mekaniwɨtɨiyariekuni,
mɨkɨtsie mekaniwɨrikuni».
16 Kepemɨtiwatahekɨatɨanikɨ mɨ'ayumieme 'aixɨa ketineu'uta,
keneutseyuma 'inɨari niukiyari memɨnetsi'aweiya watsata.
17 Yawé katiniuhayewa
Kakuwu kiekarieya xeiyatɨ,
peru ne hetsiena netiwiyatɨ nepɨta'ikwewani,
mɨkɨtsie kenemɨtita'ikwewa nekanexeiyani.
18 'Ena xepɨnetsixeiya, neniwemama Yawé mɨnetsiyetuiri wahamatɨa. 'Ixaheritsie 'uxa'atɨni kemɨtiyɨni 'inɨari tepɨhɨkɨ Yawé Naimekɨmɨtɨrɨkaɨye hetsiemieme, Tsiyuni hɨriyaritsie 'amuka.
19 Xɨka xewitɨ mɨpaɨ xerahɨaweni: «Mɨkite wahamatɨa memɨtekuxata meta memɨtehetimamateke wikixi wahepaɨ me'utiyuatɨ wahetsɨa tepɨta'iwauni, ¿tamɨ kareuyewetse teɨteri yukakaɨyarixi memɨwarahɨawenikɨ meta mɨkite, memu'uwa wahetsiemieme?», 20 ne mɨpaɨ nekatinixehahɨaweni: «'Inɨari niukiyari meta kepemɨtiwatahekɨatɨanikɨ mɨ'ayumiemetsie xeketenewiyani». Kemɨ'ane mɨkɨtsie tiwiyatɨ mɨtihayewa, 'uxa'atɨni pɨkakahekɨariwiyarieni.
21 Xeme xekaniyeha'akuni kepauka xemu'uximatɨarieka meta xeyehakakwitɨwetɨ kwiepa naitsarie xeku'uwatɨ. 'Ana teikɨ xehenenieretɨ, ti'aitame meta Kakaɨyari wahepaɨtsita 'axaxekanitiyuakuni, 22 meta kwiepa mekanenieretɨ, 'uximatɨarika xeikɨa mepɨxeiya, yɨriya meta marika 'etɨriya tsata, mewatiyɨwitsie yuheyemekɨ mekaneukaxɨriyakuni.
* 8:1 Hepɨrayukɨ panuyɨne Kwitɨwa piinite mɨraye'atɨka pɨtiunawarie. † 8:8 Kakaɨyari tahamatɨa muyeika.