16
Hakari meta 'Itsimaheri
1 Merikɨtsɨ Tsarahi 'Apɨrami hamatɨa nunutsi mepɨkahexeiyakai. Tsarahi xeime pexeiyakai 'uka ti'uximayatame 'ekipitutanaka Hakari titewakame, 2 hikɨ Tsarahi mɨpaɨ katinitahɨawe yukɨna:
—Yawé pɨkanetsipitɨawe nunutsi nemayexeiyakɨ. 'Ayumieme, keneukahu'i neti'uximayatsiriwame Hakari hamatɨa. Heiwatɨ mɨkɨ 'utiniweni neniwema memakɨnekɨ.
'Apɨrami yakatiniutanaki'erieni 'ɨyaya kemɨrehɨawekai. 3 Hikɨ Tsarahi tiyu'uximayatsiriwame 'ekipitutanaka Hakari 'uwiyaka, 'Apɨrami kaniyetuirieni mɨ'ɨyayatɨnikɨ. Mɨpaɨ katiniuyɨni kepauka 'Apɨrami tamamata wiyari muyuriekai Kanani kwieyaritsie.
4 'Apɨrami Hakari hamatɨa kaniukahuni, mɨkɨ kaniutihukata. Kepauka Hakari mɨretima kename 'ayehukakai, kaniyuti'ɨretɨyani yukutsiyari Tsarahi hɨxie. 5 Hikɨ Tsarahi 'Apɨrami mɨpaɨ katiniutahɨawe:
—'Ekɨtsɨ ya'anekame pekaniwiwieka kenemɨtinanaimarie. Ne nepɨmatsiyetuiri ti'uximayatame 'a'ɨya mayanikɨ, hikɨri mayehuka mariweme kanayuyeitɨwani. Yawé yake'utayɨni kemɨ'ane heitserie mexeiya, xɨka 'ekɨ yatɨni ne.
6 'Apɨrami mɨpaɨ katinita'eiya:
—'Ekɨ heitserie pepexeiya ti'uximayatame pemɨti'aitɨakakɨ, ketine'aitɨaka kemɨmatinake kehepaɨ 'aixɨa mɨ'ane.
Hikɨ Tsarahi waɨkawa kaniti'uximatɨatɨyani, 'ana Hakari kaniuyuta'una makumawetsie paitɨ. 7 Mana niuki tuayame Yawé hetsɨa mieme kanitaxeiya, haixa matinieretsie huye Tsuhuxi mieme manuyehanetsie 8 mɨpaɨ katinita'iwawiya:
—Hakari, Tsarahi ti'uximayatsiriwame, ¿hakewa pepeyetɨa, hakewa pepeutɨa?
Hakari mɨpaɨ kaniutayɨni:
—Nepeyuta'unaxɨ nekutsiyari Tsarahi hetsɨa.
9 Niuki tuayame mɨpaɨ katinitahɨawe:
—Kenakunua hetsɨana, yaketinekamieni kemɨmare'aitɨa. 10 Yaxeikɨata 'anuiwarima nepɨwatimɨiriya, xewitɨ pɨkayɨweni mɨwaruti'inɨata.
11 »Hikɨri pemayehuka xeime nunutsi 'uki pekanayexeiyamɨkɨ,
'Itsimaheri pekatiniterɨwamɨkɨ,
Yawé mi'enikɨ 'ahiwerika.
12 Tewi mɨkatiyu'aitɨarinɨa kanayeimɨkɨ, puxu tsimaruni hepaɨ.
Yunaime kaniwatakwimɨkɨ, yunaitɨta mekanitamiekuni,
yu'uximatɨatɨ puyeikani yu'iwama yunaime wahamatɨa».
13 Yawé Hakari mɨtiutaxatɨakɨ mɨpaɨ pɨtiterɨwaxɨ «Kakaɨyari pemɨniere». Mɨpaɨ mutainekaikɨ: «Hikɨ nepixei kemɨ'ane mɨnetsixeiya». 14 'Ayumiemeta mɨpaɨ pɨtitewa putsu Karetsi Wereri wahixɨapa mɨtiniere «Kakaɨyari mayeyuri putsuya mɨnetsixeiya».
15 Hakari xeime nunutsi kaniutiniweni 'Apɨrami niweyatɨme, 'Apɨrami mɨkɨ 'Itsimaheri katiniuterɨwa. 16 'Apɨrami nauka tewiyari heimana 'ataxewi wiyari kanexeiyakaitɨni kepauka 'Itsimaheri mutinuiwaxɨtsie.