8
Yawé kemutayɨ Kerutsareme kename 'aixɨa yurieni
1 Tawarita Yawé Naimekɨmɨtɨrɨkaɨye niukieya nehetsɨa kaninuani. Mɨpaɨ kanetiniutahekɨatɨani:
2 «Mɨpaɨ kanaineni Yawé Naimekɨmɨtɨrɨkaɨye:
»“Ne waɨkawa nepɨ'ɨtetsa Tsiyuni hepaɨtsita.
Waɨkawa yemekɨ nepikwerie
hetsiena mieme nepuyeha'arɨwe”.
3 »Mɨpaɨ kanaineni Yawé:
»“Nepunuani tawarita Tsiyunitsie,
meta Kerutsareme ne'ukaitɨ nepayani.
Hikɨ Kerutsareme pɨmatiwani
tita Yuri Mɨraine Kiekariyari,
meta Yawé Naimekɨmɨtɨrɨkaɨye yemurieya
Yemuri Mɨpatsie pɨtitewaka”.
4 »Mɨpaɨ kanaineni Yawé Naimekɨmɨtɨrɨkaɨye:
»“'Ukirawetsixi meta 'ukaraixi tawarita
Kerutsareme kayeyari'utɨa metiyaxiketɨ mepakɨne,
yuxexuitɨ yu'itsɨ me'u'ɨtɨ
waɨkawa wiyari memexeiyatɨkanikɨ.
5 Tɨɨri 'ukitsi meta 'ukari tawarita mekanitiwaikakuni
mɨkɨ kiekari kayeyaritetsie”.
6 »Mɨpaɨ kanaineni Yawé Naimekɨmɨtɨrɨkaɨye:
»“Kemɨ'ane 'ana memuyuhayewatɨweni
'ana tukaritsie kayɨweme mepɨ'erieka mɨpaɨ mɨtiyɨni,
peru ne nehepaɨtsita pɨtiyɨwe,
mɨpaɨ kanaineni Yawé Naimekɨmɨtɨrɨkaɨye”.
7 »Mɨpaɨ kanaineni Yawé Naimekɨmɨtɨrɨkaɨye:
»“Neteɨterima nepɨwatawikweitsitɨani,
tau manatineika hepatsie kiekatari wahetsɨa memu'uwa meta makayuyuipike hepatsie.
8 Nepɨwarakunuitɨani
Kerutsareme pɨta memɨkutenikɨ,
mɨkɨ neteɨterima mepɨhɨkɨtɨni
neta wakakaɨyari nepɨhɨkɨtɨni,
yurikɨ nepɨtiyurieneni meta heitseriemekɨ”.
9 »Mɨpaɨ kanaineni Yawé Naimekɨmɨtɨrɨkaɨye:
»“Xekeneyuwaɨriyani, xeme,
'ikɨ tukaritsie xemi'eni
Kakaɨyari niukametemama waniuki,
mexi tenari wewiyane
tuki hutarieka mieme manukuhanienikɨ
Yawé Naimekɨmɨtɨrɨkaɨye hetsiemieme.
10 Meripaitɨ mɨreukayunetsie
teɨteri mepɨkatepitɨariekai yu'uximayatsikakɨ
meta tewaxi yu'ikwai mepɨkakumikiwakai.
Hipatɨ memɨxe'aye'uniekaikɨ
kɨkamete 'aixɨa 'iyari mepɨkaku'uwakai,
netsɨ yanekatiniwarupitɨani yunaime teɨteri
yunaitɨ memayuye'uniekakɨ.
11 Hikɨri mɨpaɨ nepɨkatiwapitɨani memɨyuhayewaxɨ 'ikɨ teɨteri
meripaitɨ kenemɨtiwarupitɨa hepaɨ
—mɨpaɨ kanaineni Yawé Naimekɨmɨtɨrɨkaɨye—.
12 Kayuwatɨ mepexeiyani kepauka mɨtika'etsitɨ,
meta kaxie yu'ikwaxi putixuaweriyani,
kwie pɨtiutixuaweriyani tita mɨtika'etsieni
meta muyuawi yuwiyeri panakanɨ'ani.
Mɨkɨ naime nepɨtiwapitɨani mɨtiwahetsiemiemetɨnikɨ
'ikɨ teɨteri memɨyuhayewatɨwe.
13 Kura kwieyaritsie kiekatari meta 'Ixaheritsie,
xepɨkaheumamaka, matsi xekeneyuwaɨririyani.
Xeme hipame nuiwarite watsata
'axaxemɨ'itɨarie xepɨhɨkɨtɨkai,
ne peru nepɨxetawikweitsitɨani,
hikɨ hipatɨta 'aixɨa mepɨ'itɨarieni xekɨmana”.
14 »Mɨpaɨ kanaineni Yawé Naimekɨmɨtɨrɨkaɨye:
»“Kepauka xetutsima memɨnetsi'uyehaxɨatɨa,
ne yaneputayɨ nemɨwarakumaweriyakɨ nekawareunenimayatɨ
—mɨpaɨ kanaineni Yawé Naimekɨmɨtɨrɨkaɨye—.
15 Peru hikɨta nepɨnewaɨri
Kerutsareme 'aixɨa nemɨyurienikɨ meta Kura kwieyari.
'Ayumieme xepɨkaheumamaka.
16 »”Peuyewetse xeme 'ipaɨ xemɨtekahuni,
yurikɨ xeketeneyukuxaxatɨwani,
xekeneyuxanetani 'itsɨkate wahetsɨa
yurikɨ meta kemɨtiheitserie.
Mɨpaɨ xɨka xeteyurieka kayuwatɨ kaniumakamɨkɨ.
17 'Axamɨti'ane xepɨkatewewieka yu'iwa hepaɨtsita,
'itarikakɨ xepɨkatekuxatani,
karikɨ ne mɨkɨ naime nekatini'uxiwe'erieka,
mɨpaɨ kanaineni Yawé”».
18 Nehetsɨa kaninuani Yawé Naimekɨmɨtɨrɨkaɨye niukieya, mɨpaɨ kanetiniutahɨawe:
19 «Mɨpaɨ kanaineni Yawé Naimekɨmɨtɨrɨkaɨye:
»“Kura teɨteriyari wahetsiemieme, hakiya mematinenetɨwakai
naurieka metseritsie meta 'auxɨwirieka, 'atahutarieka meta tamamata metseriyaritsie,
hikɨri temawierika mepexeiyani,
'ixɨarari mepatinenetɨwani.
Kamɨtsɨ, xekenenaki'erieka tita yuri mɨraine meta tita kayuwatɨ mɨtiyupitɨwa”.
20 »Mɨpaɨ kanaineni Yawé Naimekɨmɨtɨrɨkaɨye:
»“Mekani'axɨakuni teɨteri,
waɨkawa kiekari mukumanetsie kiekatari,
21 hipame kiekaritsie mekanitikɨnikuni
mɨpaɨ metewakuxaxatɨwatɨ mana kiekatari:
Hikɨmɨ tepuhu Yawé hetsɨa tepiwawirieyu 'aixɨa mɨtatsiheyurienikɨ.
Tepiwauyu Yawé Naimekɨmɨtɨrɨkaɨye.
Netatsiere nekaneiwaumieni.
22 Meta yumɨiretɨ teɨteri metatsiere nuiwarite memɨtɨrɨkawi
Kerutsareme mekani'axɨakuni
me'ikuwautɨwetɨ Yawé Naimekɨmɨtɨrɨkaɨye
meta 'aixɨa mɨwayurienikɨ”.
23 »Mɨpaɨ kanaineni Yawé Naimekɨmɨtɨrɨkaɨye: “'Iya tukaritsie yuwaɨkawatɨ mepuxuaweni teɨteri, yɨkɨ memɨte'uniuka yunaitɨ, hipatɨ nuiwarite yunaitɨ, hikɨ xeime huriyu tewiyari kamixaya tetsimeyaritsie mekawɨreme mɨpaɨ mekatenitahɨawikuni: Neuxei tepɨmatsi'anuteɨta. Mɨpaɨ tepɨtehetima kename Kakaɨyari xehamatɨa 'uyeika”».