49
Niuki 'Amuni hetsiemieme
1 Yawé mɨpaɨ kanaineni 'amunitsixi wahetsiemieme:
«¿Karikuta 'Ixaheri niwemama 'ukitsi mepɨka'u'uwa?
¿Piiniteya memɨte'anupinikɨ kari pɨkawarexeiya?
¿Titayari kakaɨyari Muruki Kahari kwieyari yupiini rayeitɨa,
meta teɨterimamata mɨkɨ kiekariteyaritsie metetitei?»
2 Yawé mɨpaɨ kanaineni: «Tukari kanaye'amɨkɨ,
kepauka ne kuyaxi nemɨwa'atɨani me'utihiwame memɨyutakwinikɨ
Xawaha kiekariyaritsie 'amunitsixi wahetsɨa,
kiekarieya 'unitɨ meta ka'akukiepayatɨ kanayeimɨkɨ,
meta kiekariteya kanititaiyariemɨkɨ.
Hikɨ 'Ixaheri mɨpaɨ mepɨtewanawairieni yukwie
meripaitɨ memunawaiyariekai
—Yawé mɨpaɨ kanaineni—.
3 »Keneutatsuakani, Hetsiwuni, karikɨ 'Ahi kiekariyari muka'unariekɨ.
Xekeneutihiwani Xawaha niwemama 'ukari.
Hiwerika kamixayari xekenanakatɨtɨkani, xekeneutitsuanani,
kuraru 'amatitewa taɨta paitɨ xekenewanautsatɨweni,
Muruki kakaɨyariyari 'ateewa paitɨ kananutɨkiemɨkɨ,
yunaitɨ mara'akatemama meta waparewiwamete.
4 'Ekɨ pepuyuta'ɨre 'akwie mayeweri hetsiemieme,
'akwie mayeweri 'aixɨa mɨtiuyuruwa hetsiemieme,
Neniwe 'uka pemɨnetsi'aye'unie, 'apiinitɨarika mɨraye'atɨkatsie pemɨtiwiya,
mɨpaɨ pemutaine: “¿Kemɨ'ane pɨnetsitamieni?”
5 Ne marika nekananunɨ'amɨkɨ 'ahetsiemieme
pemɨ'akuweiyanenikɨ naitsarie kwiepa
—Yawé Naimekɨmɨtɨrɨkaɨye mɨpaɨ kanaineni —.
Yunaitɨ xekanitaweiyariekuni yuxexuitɨ xekanitayeixɨakuni,
nixewitɨ pɨkaxekuxeɨrieni xemuyuta'unaxɨani.
6 »Peru 'arikeketa,
'amunitsixi 'aixɨa me'itɨariekame nekaniwarayeitɨamɨkɨ»,
mɨpaɨ kanaineni Yawé.
Niuki 'Erumi hetsiemieme
(Ker 49:9-10, 14-16 – 'Awi 1:1-6)
7 Yawé mɨpaɨ kanaineni Naimekɨmɨtɨrɨkaɨye 'Erumi hetsiemieme:
«Kaniumaweniri memɨtemaiwawe Temani kwieyaritsie.
Memɨtemaiwawekairi mepɨkatekuxata mete'uyemaitɨ.
¿Kamɨtsɨ kemɨtimaiwe tiutsewiximarie?
8 Rerani kiekatari:
Xekeneuyuta'una, yu'ɨtɨma xekenehu.
Terɨta meutatetewatsie xekeneuyuti'awietaxɨa.
'Uximatɨarika nekanipitɨamɨkɨ 'Etsahu hetsie,
kanaye'akari tukarieya mɨrakwinitɨarienitsie.
9 Kaxie 'inɨwemete xɨka 'ahetsɨa me'u'axɨani,
tsiereta yapaɨmeme kaxie mepɨhayewa.
Xɨka tɨkarikɨ tenawayamete 'ahetsɨa me'u'axɨani,
tinaime mepɨkatehanutɨni.
10 Peru ne naime 'Etsahu nekatininawairiemɨkɨ,
meta hakewa meyuti'awiwieta nekanitaxeiyamɨkɨ, muyuti'awieta pɨkayɨwe.
Yunaitɨ mekanikwi'iwakuni niwemama, 'iwamama meta yunaitɨ 'auriena kiekatari,
mekanikumaweriyariekuni meta mepɨka'u'uwaniri.
11 Nutuite 'ahetsɨa miemete keniwaruku'eiri,
ne watukari nepɨ'ɨwiyani.
Meta wiuraxi nehetsie meketewiyani».
12 Yawé mɨpaɨ kanaineni: «Kemɨ'ane wahetsie mɨkarahɨiwa mɨtiukwinitɨarienikɨ tekɨxiyari memanu'i, 'ekɨ matsi 'ahetsie mɨrahɨiwa pepɨkahayewarieni pekatikwinitɨarietɨ. Kaneuyeweka pemɨtikwinitɨarieni, matsita 'ekɨ mɨkɨ tekɨxi pekananu'imɨkɨ». 13 Yawé mɨpaɨ kanaineni: «Ne nekɨmana mɨpaɨ nekatininehɨritɨaka, Wutsira 'axa'itɨaritɨ kanayeimɨkɨ, teɨteri mekanitimamakuni, tewiyarika kanipitɨariemɨkɨ meta kanakumaweriyariemɨkɨ. Yuheyemekɨ naitɨ kiekariteya 'u'unitɨ kaniyuhayewamɨkɨ».
14 Yawé niukieya nepu'eni.
Xewitɨ tixaxatame nuiwarite mɨpaɨ pɨtiwakɨhɨawe:
«Xekeneuyukuxeɨrieka, 'Erumi kiekariyari xekeneutami'a.
Xekeneuyukuha'aritɨa xemitamienikɨ».
15 «Kiekari nitixaɨtɨkɨ mɨkatiyunaki'erie nepɨmatsi'ayeitɨani,
yunaitɨ teɨteri mepɨmatsixani'erieka.
16 'Ekɨ 'aita mukatataritsie pemɨkiekame,
meta hɨri 'amanutitɨtɨtsie:
pepɨ'akwamanaxɨ hipame pewamariutatɨ
meta 'a'iyari 'uyuta'ɨrekaku.
Tsepa 'ateewa paitɨ pemɨyuti'itɨatɨa kwixɨ hepaɨ,
mana paitɨ nemenanakahɨamɨkɨ
—Yawé mɨpaɨ kanaineni—.
17 'Erumi, 'umariwekaremekɨ pekanika'unariemɨkɨ,
xewitɨ mɨkɨ kiekari 'aurie xɨka 'uyeyani,
kanitimamɨkɨ kiekari 'unime xeiyatɨ.
18 Tsuruma, Kumuxa meta kiekarite 'auriena mamanetɨka
kememɨte'uka'unarie mɨpaɨ pɨtiyɨni,
nixewitɨ tawari mana
tewi pɨkayutakitɨani
—Yawé mɨpaɨ kanaineni—.
19 »Kurutani mɨ'ɨtsiyata maye mayeneika
makutsiɨraɨye 'ɨxapa yapauka mɨ'axe hepaɨ,
yapauka neniwatimariutamɨkɨ 'erumitsixi,
wahetsiemieme xeime nekananayexeiyamɨkɨ.
Tawari Kakaɨyari pumawe nehepaɨ 'anetɨ.
Xewitɨ mɨnetsita'iwa pɨkayɨwe.
Nixewitɨ muxatsi wahɨweme netsi 'aye'unietɨ pɨka'ayeiwe».
20 'Ayumieme, xekeneu'eni Yawé kemɨtiyurienikɨ yatikuxatatɨ:
'Erumi hetsiemieme,
xekeneu'eni kemɨtiyurieni
Temani kiekatari wahetsiemieme:
Waniwema 'etsimemɨtɨtɨ mekananuhapaniekuni
muxatsi tɨɨrixi wahepaɨ,
'ayumieme makɨ'ɨxaya wahetsie mumiemetɨkai
'akumawetɨ kanayeimɨkɨ kaniti'unariemɨkɨ.
21 Kwie kaniutayuani
'Erumi matihɨiyatsie,
Haramara Mɨxeta hetsie paitɨ
kanewa'eiyani wahiwari.
22 Mɨrayuye'unie kananutiyani mɨtawienikɨ
mexɨiwa kaniyutamiemɨkɨ kwixɨ hepaɨ,
Wutsira kiekariyaritsie yu'anate kanitaweraxɨamɨkɨ.
'Iya tukaritsie 'Erumi kiekatari kuyaxi kwinimieme memɨte'ayu'iwa meteniuka'eniwakuni,
'uka tiniwerɨmetɨ mɨtiuka'eniwa hepaɨ.
Niuki Ramatsiku hetsiemieme
23 Niuki Ramatsiku hepaɨtsita mieme:
«Kamati meta 'Axipari kiekatari waɨkawa mekanimamaka,
memɨte'utamarikɨri 'axakemɨtiyɨni hepaɨtsita.
Waɨkawamekɨ mekani'iyarixietɨkani,
memɨyunɨtɨani mepɨkayɨwawe hamewari kemɨtiuyuane hepaɨ.
24 Ramatsiku kiekatari mepɨkayumaiwawe,
mepuyuta'unakekai, peru marikakɨ mepɨka'uyɨwekaxɨa.
Hiwerikakɨ meta kukuiniyakɨ mepɨkayɨwawe memayekɨne,
'ukarawetsixi matɨari memɨtiniwexɨaximeni wahepaɨ.
25 Ramatsiku kiekariyari yunaitɨ 'aixɨa memutiyuane 'ahepaɨtsita meta pemɨnetsitemawieritɨa.
¿Ketitayari 'ateɨterima mekameteku'eiriwawe?
26 'Iya tukaritsie temari
kiekaritsie kaye 'utɨma mekaniuheitɨkaikuni,
kuyaximama yunaitɨ mekanikwi'iwakuni
—mɨpaɨ kanaineni Yawé Naimekɨmɨtɨrɨkaɨye—.
27 Ramatsiku kuraruyari nekanitaiyamɨkɨ,
meta mɨkɨ Weni-'Arari paratsiyuteya kanitixɨtsitɨamɨkɨ».
Niuki Tseraxi meta Katsuxi wahetsiemieme
28 Yawé mɨpaɨ kanaineni Tseraxi hetsiemieme meta Katsuxi mɨtiwa'aitɨa wahetsiemieme, Nawukurunutsuxi Wawiruniyatsie ti'aitame muwarutakwikai:
«Xekeneuhuni, Tseraxi xekeneutami'a.
Xekeniwarutayuniya mɨkɨ teɨteri tau manatineika hepa kiekatari.
29 Wa'ixuriki kiiyarite meta watewama mepɨtenawaiyarieni,
wanawi 'ɨkariyarite, tinaime wapiinite meta wakameyutsixi.
Teɨteri mɨpaɨ metenixehiwiekuni:
“Naitsarie marika puxuawe”.
30 »Xekeneuyuta'unaxɨa, Katsuxi kiekatari.
'Ari xekeneuyuta'unaxɨa, xekeneuyuti'awieta
kwieta 'ameukateewata
—Yawé mɨpaɨ kanaineni—.
Nawukurunutsuxi, Wawiruniyatsie ti'aitame,
katinikuxatani xehetsiemieme kemɨxeyurieni,
kanitaxewiriyari xehetsiemieme kemɨtiyurieni.
31 »Xekenehu, xekeneutami'a mɨkɨ kiekari kayuwatɨ mɨtima
tixaɨtɨ 'atsikatiyuriweme muyu'erie,
kiekari mɨkareka'itupari meta kɨyexi meuku'uwe mɨkahexeiya,
meta yuxaɨtame 'ateewapaitɨ mukuma
—Yawé mɨpaɨ kanaineni—.
32 Wakameyutsixima xepiinite pɨrayani,
meta wawakaitsixima memɨyumɨire xekaniwanawairiekuni,
Naitsarie kwiepa nekaniwataxɨriexɨamɨkɨ
mɨkɨ teɨteri yumu'utsie naime memuyukaxika,
tsepa hakewa meme'uwani mepe'uximatɨarieka
—Yawé mɨpaɨ kanaineni—.
33 Katsuxi yawixi memayu'eririya wakie kanayeimɨkɨ,
kakiepatɨri kanayeimɨkɨ yuheyemekɨ.
Nixewitɨ tewi mana pɨkatayerɨni,
xewitɨtɨma mana kietɨ pɨka'ayani».
Niuki 'Erami hetsiemieme
34 Yawé kemutayɨ 'Erami hepaɨtsita mieme, yuniukame Keremiyaxi pɨtiutaxatɨa mɨtitaxatakɨ mexɨakame wiyaritsie Tserekiyaxi ti'aitakaku Kura kwieyaritsie.
35 Mɨpaɨ kanaineni Yawé Naimekɨmɨtɨrɨkaɨye:
«'Erami tupieya nekanitamuramɨkɨ,
tita hetsie mɨtiyutɨrɨkariyakai nekanikumaweriyamɨkɨ.
36 'Erami kwieyari hetsie kuyaxi naitsarie kiekatari nekaniwa'atɨamɨkɨ
naitsarie kiekatari nekaniwarawitɨxɨamɨkɨ.
Naitsarie kiekatari wahetsɨa nekaniwataxɨriexɨamɨkɨ,
naitsarie kwiepa kemakuyewa
mekananuhapaniexɨakuni yayupapaɨmetɨ.
37 'Erami kiekatari marika nepɨwapitɨani memɨwaraye'unie wahɨxie,
memɨwakwiku wahɨxie,
ne nekaniha'aka wahetsiemieme,
wahetsie 'uximatɨarika nekani'atɨamɨkɨ
—Yawé mɨpaɨ kanaineni—.
Memɨwaraye'unie mepɨwaranukuweiya
yunaime mewakwimeke mepɨtehayewa.
38 Ne'uweni 'Erami nepɨtakeni,
meta ti'aitame mana kiekame nekanika'unamɨkɨ meta 'iparewiwametemama
—Yawé mɨpaɨ kanaineni—.
39 »Peru 'arikeketa
'Erami 'aixɨa 'itɨariekame nekanayeitɨamɨkɨ»,
Yawé mɨpaɨ kanaineni.