Tsarumuni niukieya kemɨtimaiwekai
10
1 Tsarumuni niukieya kemɨtimaiwekai:
Nunutsi mɨtimaiwe yupaapa pɨtemawieritɨa,
nunutsi mɨkayuwaɨriya teɨteri muwaparewienikɨ yumaama kanihiweritɨaka.
2 Tumini 'axa'anemekɨ 'iwariekame nitixaɨtɨkɨ pɨkatiyunaki'erie,
matsi tewi heitseriemekɨ yamɨtiyuriene pɨkamɨni.
3 Kemɨ'ane heitserie yamɨtiyuriene Yawé pɨka'ihayewa heuhakamɨkɨme,
peru kemɨ'ane 'axamɨtiyuriene tita mɨreukwaimɨkɨ mɨra'inɨatakɨ pɨka'ipitɨa.
4 Xɨka pe'a'ɨraxieka tixaɨtɨ pekarexeiyatɨ pepayani,
xɨka peti'uximayaka waɨkawa perexeiyatɨ pekanayeimɨkɨ.
5 Kemɨ'ane mɨtimaiwe 'itsanaxa katiniuti'utani,
kemɨ'ane 'itsanaxa mukutsu puyutitewiya 'arike.
6 Tewi heitseriemekɨ yamɨtikamie waɨkawa 'aixɨa kani'itɨarieka,
'axatiyuruwame witsipɨtikuxata matsi katiniyukananaimaka.
7 Heitserie memu'uwakai tewara'eriwatɨ 'aixɨa tepɨ'itɨarie,
mɨkɨ 'axamemɨte'u'iyarikai kwitɨwa mepatɨmaiyarɨwa.
8 Kemɨ'ane yu'iyaritsie mɨtimaiwe mɨkɨ yapɨtikamie kemɨti'aitɨarie,
peru 'axamɨtiyuriene yutemawietɨ meta 'axamɨtiniuki kanika'unariemɨkɨ.
9 Kemɨ'ane heitseriemekɨ 'amuyeika, 'aixɨa 'iyari 'apuyeika,
'axatiuka'iyaritɨ 'amuyeika teɨteri mepɨtehetimani kemɨtiyuriene.
10 Yɨhɨxikɨ yu'iwa putitaxatɨani meta waɨkawa 'uximatɨarika pɨtixuawitɨani,
'axamɨtiyuriene yutemawietɨ meta 'axamɨtiniuki pɨka'unarieni xeikɨa.
11 Tewi heitserie 'amuyeika niukieya tukari tiyupitɨwame kanihɨkɨtɨni,
'axamɨtiuka'iyari witsipɨtiuxaxata peru katiniyukananaimaka.
12 'Uxiwe'erika matsi waɨkawa 'imieri kaninetɨaweni,
peru naki'eriya naime mɨtareuyehɨwirienikɨ kaniyɨweni.
13 Mɨtimaiwe teta mɨtimatenikɨ niukiyari payeneika,
kemɨ'aneta yakɨ xeikɨa mɨtiyuriene kaneuyeweka yuwaritsie mukuweiwanikɨ.
14 Kemɨ'ane mɨtimaiwe kemɨtimaiwe kani'utani,
peru 'axamɨtiyuriene yutemawietɨ kemɨtiuxaxata yapauka katinaka'unamɨkɨ.
15 Xiku xikutɨriyaya hetsiena kaninuaka,
peru tewi tixaɨtɨ mɨkarexeiya hetsiena nitixaɨtɨ pɨkatitanuani.
16 Tewi 'aixɨa mɨtiyuriene tukari kanipitɨariemɨkɨ,
'axamɨtiuka'iyari 'iwarikaya 'axamɨti'ane katinihɨkɨtɨni.
17 Kemɨ'ane muyuwaɨriya mɨtaheitseritɨarienikɨ tukari kanikaxeiyamɨkɨ,
kemɨ'ane mɨka'enu'eni mɨkɨ peuyeweni.
18 Kemɨ'ane 'uxiwe'erika mɨ'awieta mɨkɨ katini'itawani,
kemɨ'ane mɨkayuwaɨriya muwapariewienikɨ teɨteri hipame wahetsiemieme kananiuweni.
19 Kemɨ'ane kwinimieme mɨraniuwe, waɨkawa 'axakatinikuyuruwani,
kemɨ'ane mɨtimaiwe 'atsipɨka'utaine.
20 Heitseriemekɨ yamɨtikamie niukieya pɨrata mɨ'itiya hepaɨ kani'aneni,
matsi 'axamɨtiuka'iyari kemɨtiku'eriwa tixaɨtɨkɨ pɨkatiyunaki'erie.
21 Heitserie 'amuyeika niukieya hipame waɨkawa kaniwaparewieka,
yakɨxeikɨa 'axamemɨteyurie meyutemamawietɨ kememɨteyurie yuwiniyaritsie mekanixɨrɨweni.
22 Yawé hetsɨa katinayeneikani waɨkawa mɨrexeiyanikɨ,
yu'iyaritɨatɨ tixaɨtɨ pɨkara'iwa.
23 Mɨkayuwaɨriya teɨteri waparewienike yɨkɨmana puyutemawieritɨa 'axatiyurienetɨ,
peru mɨtimaiwe puyutemawieritɨa kemɨtiuyematekɨ.
24 'Axamɨtiuka'iyari ketita mɨtimakaxe, mɨpaɨ yapɨtipitɨarieni,
tewi heitseriemekɨ 'amuyeika tita mɨreuyehɨwa, mɨkɨ pɨraye'ani hetsienamieme.
25 Kepauka wiyeri mumariwe mukuyani pukumawere 'axatiyuruwame,
peru kemɨ'ane heitseriemekɨ yamɨtikamie yuheyemekɨ pɨtseɨyeni.
26 Mɨratsiwi rakwame ratametsie 'axapɨrayurieni meta kɨtsi rahɨxita kemɨtiyukukuine,
mɨpaɨ kani'aneni mɨyɨ'ɨraxie kemɨ'ane mɨti'aitɨa hepaɨtsita.
27 Kemɨ'ane Yawé mayemakaxe tukari mɨireme kanipitɨariemɨkɨ,
peru kemɨ'ane 'axamɨtiyuriene tukarieya pɨkamɨire.
28 Yamemɨtekahu temawierika mekanikaxeiyakuni,
'axamemɨteyurieta tita memɨtetakwewie pɨkahaye'ani.
29 Yawé huyeyatsie yamemɨtekahu kaniwa'ɨwiyani,
kaniwaka'unanita 'axamemɨteyurie.
30 Heitserie yamemɨtekahu hatsuaku mepɨkahekaxɨrieni,
'axamemɨteyurie hatsuaku kwiepa mepɨka'u'uwani.
31 Heitserie yamemɨtekahu 'aixɨa 'anemekɨ mepɨtekuxata memɨtemaiwawekɨ,
peru 'axamemɨteniniuki mepɨkapitɨarie memɨtiniunikɨ.
32 Heitserie 'amemu'uwa witsimepɨte'uniuka,
peru 'axamemɨteyurie 'axa'anenemekɨ xeikɨa meputiniuka.