38
'Etsekiyaxi kwiniyaya
(Kits 38:1-8 – 2Te 20:1-11, 2Kem 32:24-26)
1 Mɨkɨ tukaritsie 'Etsekiyaxi katiniutakwine waɨkawamekɨ, 'ari kanimɨximekaitɨni. Hikɨ Kakaɨyari niukameya Kitsariyaxi 'Amuxi nu'aya kaneikuxeiya, mɨpaɨ katineitahɨawe: «Yawé mɨpaɨ kanaineni: “'Akie 'aixɨa ketineukuyuri, 'ari pekanimɨmɨkɨ, 'aixɨa pepɨkatika'erieniri”».
2 'Etsekiyaxi 'ixumeritsie heunieritaka Yawé mɨpaɨ katiniutawawirieni: 3 «Yawé, kena'eriwani ne 'ahɨxie 'aixɨa nepɨtikatɨa meta ne'iyarikɨ 'aixɨa netinekɨhɨawetɨ, kemɨmatinake yanepɨtiuyuri». Hikɨ 'Etsekiyaxi karima kaniutatsuani.
4 Hikɨ Yawé niukieya Kitsariyaxi hetsie kaninuani mɨpaɨ katinitahɨawe: 5 «'Etsekiyaxi hetsɨa kenemie mɨpaɨ ketinetahɨawi Yawé mɨpaɨ kanaineni, 'atutsi Rawiri Kakaɨyarieya: “Nekani'enieni 'anenewieri meta 'a'ukai nekaniuxeiya, tawarita 'akuxi tamamata heimana 'auxɨwi wiyari nekamanipitɨaka pemuyeikanikɨ. 6 'Ekɨ meta 'ikɨ kiekari nepɨxetawikweitsitɨani ti'aitame 'Atsiriya kiekame mɨkaxeka'unanikɨ. Ne 'ikɨ kiekaritsie nekanitanuamɨkɨ. 7 'Ikɨ kani'inɨaritɨni nemɨmatsiyetuirieni kenemɨmarahɨawe: 8 Yanepɨtiyurieni 'Akatsi 'inɨarieyatsie tau 'etɨriyaya tamamata 'inɨariyari pɨkayani yu'utɨma”». Hikɨ mɨpaɨ katiniɨyɨni tamamata 'inɨariyari kanikayani tau 'etɨrieya.
'Etsekiyaxi kemɨraka'utɨa
9 'Arike 'Etsekiyaxi Kura kwieyaritsie ti'aitame tikuyetɨ 'aixɨa tiuka'erieka mɨpaɨ katinaka'utɨani:
10 «Ne mɨpaɨ neputainekai:
“'Ari kauka mɨki teukiyata nenikayune,
kaukari tukari nekahexeiyatɨ nenayani”.
11 Ne mɨpaɨ neputainekai: “Tawariri Yawé nepɨkaxeiya
memayeneniere memanu'uwatsie,
tawariri teɨteri nepɨkawaxeiya,
'ena kwiepa memɨte'u'uwa”.
12 Nekii nekaniuka'uniyarieni, nekaniunawaiyarieni,
muxatsi wahɨweme 'ixuriki xamaruya hepaɨ.
'Itsame hepaɨ, netukari nekatiniutakwikwieni,
maye'itse mɨkɨ kananuyeteke.
Yapauka xeitɨkariyaritsie kaneniukumaweriya.
13 Netinewietɨ nepikwewi kepaukake tau 'ɨrɨya manatine,
mɨkɨ peru, maye hepaɨ naime ne'umeyarite putimuraxɨ.
Yapauka xeitɨkariyaritsie kaneniukumaweriya.
14 Wiki 'itsitame kuyeikame hepaɨ nekatiniutsuani, meta waurai hepaɨ,
kukuru hepaɨ neputainekai.
Muyuawitsie nieriyakɨ nehɨxite puti'uxixɨa.
Nepu'uximatɨarie, Yawé.
Kwerietɨ keneneuparewi.
15 »Neuxei ¿kenehaineni?
Mɨkɨ mɨpaɨ kanetiniutaxatɨani, meta mɨpaɨ katiniuyurieni.
Ne'iyaritsie kukuiniyakɨ
nepɨkakutsu.
16 Yawé, teɨteri 'aniukitsie xeikɨa mepɨtewiya,
yaxeikɨata ne'iyari mana 'aixɨa ti'aneme pɨtiukaxexeiya.
'Ekɨ 'aixɨa pepɨnetiuka'eritɨa
tukari pepɨnetsi'upitɨa.
17 Mɨpaɨ nepɨtimate, 'aixɨa mɨti'anenikɨ
'uximatɨarikatsata nepuyetɨa.
Penetsinaki'erietɨ pepɨkanetsi'upitɨa
mɨki teukiyata nemɨkayunekɨ,
'axakenemɨtiuyuri pepuwarixiwiyaxɨ.
18 Mɨki teukiya 'aixɨa pɨkamarahɨawe,
mɨki pɨkamatsinɨawa.
Mɨki teukiyata memeukakɨka
tixaɨtɨ mepɨkatetakwewie wahetsie kepemɨtiwiyanikɨ.
19 Kemɨ'ane memu'uwa, peru kemɨ'ane xeikɨa memu'uwa,
mɨkɨ mepɨhɨkɨ memɨmatsinɨawa,
hikɨ ne kenemɨmatinɨawa.
Wapaapama yunaitɨ yuniwema mekateniwataxatɨakuni
wahetsie kepemɨtiwiyanikɨ.
20 »Yawé pɨnetsitawikweitsitɨani,
Yawé tukita
teye'uwatɨ kanaritekɨ tepinɨawani
naimekɨ ketemɨteheutere».
21 Kitsariyaxi mɨpaɨ painekai: «xapa 'ikwaxiyari witsɨanime xekenekawewi, haiyayatsie xekeneuwiri, mɨkɨkɨ 'aixɨa katinika'erimɨkɨ».
22 'Etsekiyaxi meta mɨpaɨ katiniuta'iwaukaitɨni: «¿Ke'aneme 'inɨari nepɨyetuiriyarieni Yawé tukita nemanutiyanikɨ?»