119
1 'Aixɨa mekani'itɨarieka kemɨ'ane huye 'aixɨa mɨ'ane 'utɨa memuhu,
Yawé 'aitsikaya kemaine mɨpaɨ memɨte'u'uwa.
2 'Aixɨa mekani'itɨarieka kemɨ'ane 'a'inɨari niukiyari memu'uta
meta yu'iyarikɨ memikuwautɨwe.
3 Hatsuakutɨma 'axamepɨkateheyurie,
matsi pɨta Kakaɨyari huyeya mepuweiya.
4 'Ekɨ 'aitsika pekaniyetuani,
heitseriemekɨ maye'atɨariwanikɨ.
5 Waɨkawamekɨ nepɨnewaɨriya nehuye 'aixɨa nemuyurienikɨ,
nemeye'atɨanikɨ 'a'aitsika.
6 Hatsuaku nepɨkatewiyatsitɨarieni
kepauka naime 'a'aitsika nemaye'atɨaka.
7 Ne ne'iyarikɨ nepɨmetsitanɨawa,
kepauka nemeitimani ke'aixɨa pemɨti'aitakɨ.
8 'A'inɨari niukiyari nepaye'atɨani,
pepɨkanetsi'uku'e'eiriwani naimekɨ.
9 ¿Kehepaɨ 'anetɨ temaikɨ pɨ'itiyaka?
Yatikamietɨ 'aniuki kemaine.
10 Ne naime ne'iyarikɨ nepɨmetsikuwaɨne,
pepɨkanetsipitɨaka 'a'aitsika nemuku'e'eiriwanikɨ.
11 Ne'iyaritsie 'aniuki nepu'uta
kapa 'ahetsiemieme 'axanetiuyurienikɨ.
12 Yawé, 'aixɨa pemɨrayurieni pepɨhɨkɨ.
Keneneuta'ɨkitɨa 'a'aitsika nemetimanikɨ.
13 Ne naime 'a'aitsika
yanekatinikuxatani pemɨtatsi'uta'ɨkitɨa.
14 Waɨkawamekɨ nepɨnetemawie 'aniuki kemaine mɨpaɨ netiuyeikatɨ
keyuri waɨkawa nerexeiyatɨ.
15 'A'aitsika nepuku'eriwa,
meta 'ahuye'utɨa xeikɨa nepɨne'ɨwiya.
16 'A'aitsikatsie temawierika nepukaxexeiya,
hatsuaku nepɨkahetɨmaiya 'aniuki.
17 Ne ti'a'uximayatsiriwame 'aixɨa kenetinexeiyani,
mɨpaɨ nemɨtiuyeikanikɨ meta 'aniukitsie yanemɨtikamienikɨ.
18 Neheuniereme kenenayeitɨa, nemixeiyakɨ
'a'ɨkitsikate mɨmamariwawe.
19 Ne kuyeikame nekanihɨkɨtɨni 'ena kwiepa,
'a'aitsika pepɨkanetsi'awitsirieka.
20 Mɨixa nekɨipitsie pɨrekaka,
ke'aixɨa pemɨti'aita neheumaimɨtɨ.
21 'Ekɨ pepɨwarutate'a memuyuti'ɨre,
'axameke'itɨarieka kemɨ'ane yamemɨkatekahu 'a'aitsikatsie.
22 'Ekɨ pepɨkawapitɨaka hipatɨ memɨnetsiyuriyani,
ne matsi 'a'aitsikatsie yanemɨtikamiekɨ.
23 Kemɨ'ane tɨrɨkariya memexeiya nehetsiemieme mepɨtekuxata kememɨnetsiyurienikɨ,
peru matsi ne ti'a'uximayatsiriwame 'a'aitsika xeikɨa nepuku'eriwa.
24 'A'aitsika pɨnetsitemawieritɨa,
meta mɨkɨ netsi'ɨxatsitɨwamete mepɨhɨkɨ.
25 Kwiepa nekanitihɨximaweni,
tukari keneneupitɨa 'aniukitsie kepemaine.
26 Kepauka nemɨmetsi'utaxatɨa kenemɨtiyurienikɨ, 'ekɨ pepɨnetsi'uta'ei.
'A'aitsika keneneuti'ɨkitɨa.
27 Keneneupitɨa 'a'aitsika hepaɨtsita nemɨtimaikakɨ,
mariwemekɨ kepemɨtiuyuri nemuku'eriwanikɨ.
28 Hiwerikakɨ ne'iyari pɨtaxɨxime:
ne'iyari ketinemikwani 'aniuki kemainekɨ.
29 Pepɨkanetsipitɨaka huye mututuni nemanukuweweiyanikɨ,
'aniuki kemaine netimaikame kenenayeitɨaka.
30 Nepɨnewaɨriya huye mɨheitserie nemuweiyanikɨ,
meta 'a'aitsika nepanayexei nemiweiyanikɨ.
31 Yawé, ne 'a'aitsikatsie nepɨtiwiya,
pepɨkanetsipitɨaka nemɨtewiyatsitɨarienikɨ.
32 'A'aitsika huyeyari 'utɨma nekaniunautsarɨmeni,
'ekɨtsɨ waɨkawa nemɨnekɨhɨawenikɨ pekaneniupitɨani.
33 Yawé, kenetineuti'ɨkitɨa 'a'aitsika nemuweiyanikɨ,
hikɨ ne yanekatinikayeimɨkɨ kemaine kenemɨreutere ne'uyeikatɨ.
34 Nemɨtimaiwenikɨ keneneupitɨa 'a'aitsikatsie yanemɨtiyurienikɨ,
naime ne'iyarikɨ nekaneye'atɨakamɨkɨ.
35 'A'aitsika huyeyari 'utɨma keneneuwitɨximeni,
mɨkɨtsie temawierika nepukaxexeiya.
36 Ne'iyari 'a'aitsikatsie yɨkɨhɨaweme kenayeitɨa,
matsi tumini 'iwarikayarikɨ 'axamɨ'anetsie pɨkayɨhɨaweni.
37 Nitixaɨtɨ mɨkatihɨkɨ hetsie nenekɨ'ɨwiyame pepɨkanetsihayeitɨaka,
matsi tukari keneneupitɨa 'aniukitsie kepemaine.
38 'Aniuki kenaye'atɨa 'ikɨ ti'a'uximayatsiriwame hetsie,
kepemɨtiyuriene memɨmetsihayemakaxe wahetsie.
39 'Uximatɨarika tewiweme kenemɨrexeiya, mɨkɨ hepaɨtsita keneneɨxɨna,
'ekɨ matsi 'itsɨkame 'aixɨa pemɨtiuka'iyari pepɨhɨkɨ.
40 Ne 'a'aitsika niukiyari nepɨnaki'erie.
Tukari keneneupitɨa heitseriemekɨ 'ekɨ kepemɨtiyupitɨwa.
41 Yawé, 'anaki'eriya mɨmariwe kenenanɨ'airi
meta wikweitsitɨarika 'ahetsɨa miemekɨ kepemutayɨ.
42 'Ana nepɨyɨweni nemɨwaruta'eiya 'axamemɨnetekɨhɨawe,
ne 'aniukitsie nemɨtiwiyakɨ.
43 Yuri netikuxatame xeikɨa kenenayeitɨaka,
'a'aitsika hetsie xeikɨa nekanita'ikwewani.
44 Yuheyemekɨ
'a'aitsikatsie heitseriemekɨ yanepɨtikamieni.
45 'Aixɨa 'anemekɨ nepukuyeikani 'atsinekatiku'eriwatɨ,
ne 'a'aitsika nemuweiyakɨ.
46 Ne te'aitamete nepɨtiwataxatɨani 'a'aitsika hepaɨtsita,
hawaikɨ nepɨkanetitewiya,
47 matsi 'a'aitsika nemɨnaki'eriekɨ,
meta mɨkɨkɨ ne nekaniyutemawieka.
48 Ne 'a'aitsika nekaninaki'erieka,
mɨkɨkɨ nekaniyutemawieka,
'a'aitsika nemuku'eriwani pɨnetsinake.
49 Kena'eriwani 'ikɨ ti'a'uximayatsiriwame ke'aneme niuki pemiyetuiri,
mɨkɨ niukikɨ neta'ikwewame pemɨnetsi'ayeitɨa.
50 'Ikɨ netsinɨtɨwame kanihɨkɨtɨni kepauka nemɨtiuka'eniwa:
'aniukitsie kepemaine tukari kanenipitɨaka.
51 Memɨyuti'ɨre kwinimieme 'axamepɨnetekɨhɨawe,
ne peru 'a'aitsika nepɨka'uku'e'eiriwa.
52 Yawé, ne 'a'aitsika nepa'eriwa meripaitɨ mieme,
mɨkɨtsie nɨtɨarika nepukaxexeiya.
53 'Axateyuruwamete wahepaɨtsita nepɨha'a,
'a'aitsika memuku'eirikɨ.
54 'A'aitsika nekwikari pɨhɨkɨ,
'ena yapaɨmexɨa nemanuyeikatsie.
55 Yawé, yɨwikɨta nepɨmetsihahɨawe kepemɨtitewakɨ,
nepɨnewaɨriya 'a'ɨkitsika nemaye'atɨanikɨ.
56 Ne 'a'aitsika memaye'atɨwanikɨ
nehɨritɨarika kanihɨkɨtɨni.
57 Yawé, 'ekɨ tita nemɨrexeiya pekanihɨkɨtɨni.
'Aniuki kemaine nepeye'atɨani, mɨpaɨ nepaine.
58 Ne'iyarikɨ yemekɨ yanepɨtikamienikeyu kemɨmetinake,
keneneutinenimayata kepemutayɨ.
59 'Ari netukari nepeutimaixɨa,
mɨpaɨ nepɨtinewaɨriya nemeye'atɨanikɨ 'a'aitsika.
60 Nepɨnemexɨitɨa, xeiya nepɨrayeitɨwa
'a'aitsika nemaye'atɨanikɨ.
61 Tsepanetɨ 'axamemɨte'u'iyari memɨnetsiwiniyaku,
ne matsi 'a'aitsika nepɨkahatɨtɨmaiya.
62 Tɨkari hixɨapa nepanukukeka pamɨpariyutsi nemetsipitɨanike,
'a'aitsika heitseriemekɨ mɨtikuxatakɨ.
63 Kemɨ'ane memɨmetsihayemakaxe nekaniwahamikutɨni,
meta 'a'aitsikatsie yamemɨtekahu.
64 Yawé, 'a'aitsika keneneuti'ɨkitɨa,
kwiepa waɨkawa puxuawe 'anaki'eriya mɨmariwe.
65 Yawé, ti'a'uximayatsiriwame 'aixɨa ketinexeiyani,
'aniuki kemainekɨ.
66 Kenenepitɨaka nemɨtimaiwenikɨ meta nemeitimaitɨyeikanikɨ,
ne 'a'aitsikatsie yuri nekatini'erieka.
67 Meripaitɨ mexixi nekatikwiniwekai, 'ateewa nepuyeikakai,
peru hikɨ 'aniukitsie yanepɨtikamie.
68 'Ekɨ 'aixɨa pepɨtiuka'iyari, meta 'aixɨa pepɨtiyuriene,
'a'aitsikate keneneuti'ɨkitɨa.
69 Tsepanetɨ memuyuti'ɨre nehetsiemieme 'axakememutiyuane,
ne nepeye'atɨwa 'a'aitsika yemekɨ ne'iyarikɨ.
70 Mɨkɨ mepɨka'u'iyari yemekɨ,
peru ne nepuyutemawie 'a'aitsikakɨ.
71 'Aixɨa pɨ'ane pemɨnetiukwinitɨa,
'a'aitsika mɨkɨkɨ nepetima.
72 'A'ɨkitsika matsi waɨkawa pɨraye'axe nehetsiemieme,
keyuri pɨrata meta huru tuminiyari waɨkawatɨ.
73 'Atɨrɨkariyakɨ pepɨnetsi'utawewi, kenemɨ'aneni yapepɨnetiuwewi.
Nemeitimaitɨyeikanikɨ keneneupitɨa 'a'aitsika nemɨmaikakɨ.
74 Kemɨ'ane memɨmetsihayemakaxe kepauka memɨnetsixeiya mekaniyutemamawieka,
'aniukitsie yuri nemɨti'eriekɨ neta'ikwewatɨ.
75 Yawé, ne nepɨtimate 'a'aitsika 'aixɨa pɨ'ane,
meta pɨheitserie kepemɨnetikuwaya.
76 'Anaki'eriya mɨmariwe kehɨkɨtɨni mɨnetsinɨtɨani,
'ikɨ ti'a'uximayatsiriwame kepemɨtiutahɨawixɨ.
77 'Anenimayatsika kenuani tukari kenetsi'upitɨani,
'a'aitsikatsie nemuyutemawiekɨ.
78 Memuyuti'ɨre meke'utewiyatsitɨarieni yakɨ xeikɨa memɨnetsiniukimakɨ,
ne matsi, 'a'aitsika nepuku'eriwani.
79 Kemɨ'ane memɨmetsi'ayemakaxe mekenetsi'utinɨni,
kemɨ'ane 'a'aitsika memɨmate.
80 Ne'iyari heitseriemekɨ keyukɨhɨaweni 'a'aitsikatsie,
ne nemɨkatewiyatsitɨarienikɨ hatsuaku.
81 'Awikweitsitɨarika netakwewietɨ netukari pɨtixɨxime.
'Aniuki kemaine mɨpaɨ nekatinita'ikwewani.
82 Kepemutayɨkɨ neta'ikwewatɨ nepɨkaheuniereri,
meta mɨpaɨ nekaniutaineni: «¿Kepaukari pepunuani penetsinɨtɨanike?»
83 Nawi kɨxauriyari hepaɨ nepɨtiyuxexeiya kɨtsikɨ mɨyɨxaɨye,
peru 'a'aitsika kemaine nepɨkahatɨmaiya.
84 ¿Kepaɨmexɨa 'akuxi 'ikɨ ti'a'uximayatsiriwame 'apuyeikani?
¿Kepauka memɨnetsi'aye'unie pepɨtiwarakapitɨani?
85 Putsu mekaniutiwewieni memuyuti'ɨre muwa nemeukawenikɨ,
'a'aitsika kemaine mɨpaɨ memɨkatekahu.
86 Naitɨ 'a'aitsika yuri paine,
keneneuparewi 'atsinekatiyurienekaku, memɨnetsi'uweiyakɨ menetsi'itatɨ.
87 'Etsiwatɨkaku kwiepa mepɨnetsi'ukumaweriyaxɨ nemɨka'uyeikanikɨ,
peru ne 'a'aitsika nepɨka'uku'e'eiriwa.
88 'Anaki'eriya mɨmariwekɨ tukari keneneupitɨa,
hikɨ 'ana 'a'aitsika nepaye'atɨani.
89 Yawé, 'aniuki yuheyemekɨ pɨ'ayumieme,
meta muyuawitsie 'aniuki pɨ'enierie.
90 'Ekɨ 'aheyemekɨ yapepɨtikamie,
kepauka kwie pemutawewi, heitseriemekɨ 'aixɨa pɨyɨ.
91 Hikɨ naitɨ pɨtixuawe, kepemɨtiu'aitaxɨ,
yunaitɨ mematsi'enietɨ yamekateniyurieka.
92 Xɨka 'a'aitsika kanetsitemawieritɨakake,
hiwerikakɨri nekaniumɨnike.
93 'A'aitsika hatsuaku nepɨkahatɨmaiya,
mɨkɨkɨ tukari pemɨnetsi'upitɨakɨ.
94 'Ahetsɨa nepɨmieme, keneneutawikweitsitɨa,
meta 'a'aitsika nemukuwaunekɨ neheye'atɨanike.
95 'Axateyuruwamete mepɨnetsihupietɨwe menetsimienike,
peru ne tawarita 'a'aitsikakɨ nepɨtɨrɨkariyarieni.
96 Mɨpaɨ nepɨretima tita mɨtiheitserie 'apu'axe,
peru 'a'aitsikate hawaikɨ pɨkahau'atɨka.
97 Yemekɨ ne waɨkawa 'a'ɨkitsika nepɨnaki'erie.
Tukarikɨ mɨkɨ xeikɨa nepuku'eriwa.
98 'A'aitsikate waɨkawa netimaiweme pɨnetsi'ayeitɨa keyuri memɨnetsi'aye'unie,
matsi mɨkɨ yuheyemekɨ nehetsiemieme mɨhɨkɨkɨ.
99 Matsi waɨkawa nepɨtimaiwe nete'ɨkitɨwamete nepɨwara'iwa,
'a'aitsika xeikɨa nemuku'eriwakɨ.
100 Ne matsi waɨkawa nepɨtiuyemate keyuri 'ukirawetsixi,
'a'aitsika kemaine mɨpaɨ nemɨtikamiekɨ.
101 Ne huye 'axamɨ'anene nepɨka'uweiya,
'aniuki nemaye'atɨwanikɨ.
102 'A'ɨkitsika nepɨka'uku'e'eiriwa,
'ekɨ mɨpaɨ pemɨneti'ɨkitɨakɨ.
103 'Aniuki nenenitsie witsipɨrakaka.
Waɨkawa matsi pakaka keyuri xiete kemɨrakaka neteta.
104 'A'aitsikatsie netimaiwetɨ nepatɨa,
'ayumieme naime mɨti'itawa huyeyari nepɨxani'erie.
105 'Aniuki ne'ɨkatsie kɨxeme kanihɨkɨtɨni,
nehuyeta mɨhekɨariwie.
106 Ne tɨratu nepuwewi nekɨmana, meta yanepɨra'eriwa:
kename 'a'aitsikatsie yanetikayani.
107 Yawé, pɨtimɨireri kenemɨtiuka'eniwa,
tukari keneneupitɨa 'aniuki kemainekɨ.
108 Yawé, kenenaki'erieka 'ikɨ temawierika mawariyari neteta mayeneika,
'a'aitsika keneneuti'ɨkitɨa.
109 Netukari kaunari 'etsimɨpe hepaɨ pɨ'ane,
peru 'a'aitsika nepɨkahatɨtɨmaiya.
110 'Axamemɨte'u'iyari mepɨnetsiwiniyatɨwe,
peru ne 'a'aitsikate nepɨka'uku'e'eiriwa.
111 'A'aitsika nehetsiemieme pɨhɨkɨ yuheyemekɨ,
mɨkɨ ne'iyari mepɨtemawieritɨa.
112 Nepɨnewaɨriya ne'iyarikɨ 'a'aitsika nemaye'atɨakakɨ,
yuheyemekɨ meta kepaɨmexɨa nemɨyurieni.
113 Memɨkate'aye'atɨa nepɨwaxani'erie,
peru 'a'ɨkitsika nepɨnaki'erie.
114 'Ekɨ netsi'awiwietame pepɨhɨkɨ meta kɨmana nemuyukunarɨma pepɨhɨkɨ,
'aniuki kemaine mɨpaɨ nekatinita'ikwewani.
115 Xekeneutayeixɨa, 'axaxemɨte'u'iyari,
ne Kakaɨyari 'aitsikaya nepaye'atɨani.
116 Kepemutayɨ keneneparewieka, mɨpaɨ nepɨtiwikweka,
'ahetsie kenemɨtitakwewie pepɨka'ikupatani.
117 Nehetsie kenenuaka, ne mɨpaɨ netiwikwetɨ,
yuheyemekɨ 'ana 'a'aitsikatsie yanepɨtikamieni.
118 'Ekɨ pepɨkawanaki'erie kemɨ'ane 'a'aitsika memuku'eiri,
'iyaritɨarika kwamanarika memuwewiekɨ xeikɨa.
119 Kwiepa memɨtama memɨkametsihetimaiwawe xatsi hepaɨ pekatiniwaxeiyani,
ne 'ayumieme 'a'aitsika nepɨnaki'erie.
120 Marikakɨ 'ahɨxie nepɨyɨyɨaka,
yaxeikɨata 'a'aitsika ne'ayemakatɨ.
121 Ne heitseriemekɨ yanekatinikamieni kehepaɨ 'aixɨa mɨ'ane,
pepɨkanetsi'eirieka memɨnetsi'aye'unie memɨnetsi'axekɨ.
122 'Ikɨ ti'a'uximayatsiriwame 'aixɨa mɨtikanikɨ yaketineuyuri,
memuyuti'ɨre mepɨkanetsi'uximatɨaka.
123 Nemetsitakwewietɨ pemɨnetsitawikweitsitɨanikɨ nepɨkaheuniere,
neta'ikwewatɨ pemeye'atɨanikɨ ke'aixɨa pemɨti'aitakɨ.
124 Ti'a'uximayatsiriwame hetsie yaketineuyuri waɨkawa kepemɨtiuyukanaki'eriekɨ,
'a'aitsika keneneuti'ɨkitɨa.
125 Ne ti'a'uximayatsiriwame nepɨhɨkɨ: nemɨreutamaiwenikɨ keneneupitɨa,
'ana 'a'aitsika nekanetimaimɨkɨ.
126 Yawé, 'ari tukari paye'a yapemɨtiyurienikɨ,
matsi 'a'aitsika nixewitɨ pɨka'aye'atɨa.
127 Nitixaɨtɨ 'ena kwiepa timieme nepɨkatinaki'erie, matsi 'a'aitsika xeikɨa nepɨnaki'erie,
huru kenemɨkatinaki'erie, huru 'aixɨa mɨ'itɨarie reuyeta.
128 'Ayumieme 'a'aitsikate nepuku'eriwa
peru kwamanarika nepɨtixani'erie.
129 Naitɨ 'a'aitsikate pɨmamariwawe,
'ayumieme naime nepaye'atɨa.
130 Kepauka 'aniuki mukuxaxatsiwa mɨkɨ katanihekɨariwiyani,
meta 'atsimɨkatimate kaneitimaitɨyeikani.
131 Waɨkawa nehauharimɨtɨ nepikuwaune,
neteni nepanutayepiwa nehanatiwakitɨ,
yemekɨ nemeimaimɨkɨkɨ 'a'aitsika.
132 Kenenaye'eri, keneneutinenimayata
yaxeikɨa kepemɨtiwanenimaya memɨmetsinaki'erie.
133 Keneneuwitɨximeni kepemutayɨ 'aniukikɨ,
pepɨkanetsipitɨaka 'axamɨti'ane mɨnetikuyuitɨwanikɨ.
134 Keneneɨxɨna teɨteri kememɨnetenanaimakɨ,
karikɨ ne nepeye'atɨani 'a'aitsika.
135 Nehetsie pematsiɨkɨtɨ kene'ayeitɨa ke'aixɨa pemɨtiuka'iyari,
'a'aitsika keneneuti'ɨkitɨa.
136 Haa hepaɨ ne'ukai pɨtiuhapane,
'a'aitsika mɨka'aye'atɨariwakɨ.
137 'Ekɨ Yawé, heitseriemekɨ pepɨti'uximaya,
meta 'a'aitsikate pɨheitserietɨka.
138 'A'aitsikate 'aixɨa pɨ'anene kepemɨtiuta'aitaxɨ,
'aixɨa pɨ'ane hetsiena temɨtewiyanikɨ.
139 Ne'ɨtetsatɨ nepɨha'a,
memɨnetsi'aye'unie 'aniuki memɨka'eniekɨ.
140 Kepemutayɨ 'aniukikɨ puta'inɨatsie waɨkawa,
'ayumieme ne nepinaki'erie.
141 Tsepa ne nitixaɨtɨ nemɨkatihɨkɨ meta nemɨxani'eriwa,
peru ne 'a'aitsika nepɨkahatɨtɨmaiya.
142 Heitseriemekɨ kepemɨtiyuriene 'aixɨa peti'aitatɨ yuheyemekɨ,
'a'aitsika yuri kanaineni.
143 'Uximatɨarika meta hiwerika nepexeiya,
peru 'a'aitsika pɨnetsitemawieritɨa.
144 'A'aitsikate yuheyemekɨ heitseriemekɨ pɨtikuxata,
nereutamaiwetɨ nemuyeikanikɨ keneneupitɨa.
145 Yemekɨ naime ne'iyarikɨ nekamenahɨaweni, Yawé,
keneneuta'eiya, 'ana 'a'aitsika nepaye'atɨani.
146 Nepɨmetsihahiwiwa: «Keneneutawikweitsitɨa».
'A'aitsikate nepaye'atɨani.
147 Ximeri paitɨ nepanukukeka nemetsitawawirienike parewiya,
ne 'aniukitsie nepaɨwaɨre neta'ikwewatɨ.
148 Tɨkarikɨ nepɨkatikukutsu,
'aniuki neku'eriwatɨ kepemutayɨ.
149 'Anaki'eriya mɨmariwekɨ neniuki keneu'eni,
Yawé, kepemɨti'aitakɨ tukari keneneupitɨa.
150 Memɨnetsi'aye'unie 'axamemɨte'u'iyari 'ahurawa mekaniu'uwaniri,
peru 'a'aitsika hepaɨtsita 'ateewa mekaniu'uwani.
151 Yawé, 'ekɨta 'ahurawa pekaniuyeikani,
meta naitɨ 'a'aitsikate kemutiyuane kaniyuritɨni.
152 Mɨixa nepuyurieri 'a'aitsika nematetɨ,
peminetɨa yuheyemekɨ mɨ'ayumiemetɨnikɨ.
153 Keneneuxeiya kenemɨtiuka'eniwa, keneneutawikweitsitɨa,
ne matsi 'a'aitsika kemaine nepɨkahatɨmaiyawe.
154 Nehetsie keneutanua, keneneutawikweitsitɨa,
kepemutayɨkɨ tukari kenenepitɨaka.
155 'Axateyuruwamete wahetsiemieme 'apeteewa wikweitsitɨarika,
mɨkɨ 'a'aitsika memɨkakuwautɨwekɨ.
156 Yawé, waɨkawamekɨ pepɨtiyukanenimaya,
tukari keneneupitɨa kepemɨti'aitakɨ.
157 Memɨnetsi'aye'unie mepɨyumɨire meta memɨnetsi'uweiya,
peru ne 'a'aitsikate nepɨka'uku'e'eiriwa.
158 Kepauka memɨteyukwamana nemɨwakuxexeiya nepekahayamɨkatɨyeika,
'aniuki memɨkahaye'atɨakɨ.
159 Yawé, neuxei keneneuxeiya 'a'aitsikate waɨkawa kenemɨtinaki'erie,
waɨkawa kepemɨtiyukanaki'eriekɨ, tukari keneneupitɨa.
160 Naitɨ 'aniuki heitseriemekɨ yurikɨ pɨtikuxata xeikɨa,
kepemɨti'aita yuheyemekɨ kani'ayumiemetɨni.
161 Yakɨ xeikɨa mepɨnetsi'uweiya teɨteri memamariwawetɨ,
matsi 'aniuki xeikɨa nepayemakaxe.
162 Ne nepɨnetemawie 'aniukikɨ kepemutayɨ,
tewi waɨkawa mɨtiukaxei kemɨtiyutemawie hepaɨ.
163 Yemekɨ nepixani'erie naime 'itarika,
matsi waɨkawa 'a'aitsika nepɨnaki'erie.
164 Xeitukaritsie 'atahutamexɨa nepɨmetsinɨawani,
ke'aixɨa pemɨti'aitakɨ.
165 Kemɨ'ane 'a'aitsika memɨnaki'erie yemekɨ 'aixɨa 'iyari mekaniu'uwani,
nitixaɨtɨtsie mepɨkatehekaxɨrɨwe.
166 Yawé, ne 'awikweitsitɨarika nepɨtakwewie
meta yanepɨtiyuriene 'a'aitsikate kemaine.
167 Naime ne'iyarikɨ 'a'aitsikate nepaye'atɨa.
Waɨkawa nepeinaki'erie.
168 'A'aitsikate nepeu'enie,
'ekɨ naime nehuye pemɨmatekɨ.
169 Nehiwerika hiwariyari pekehe'enieni,
Yawé, nereutamaiweme kenenayeitɨa, 'aniuki kemainekɨ.
170 Waɨkawa kenemɨmetiwawirie pekenetsihe'enieni,
keneneuxɨna, kepemutayɨkɨ.
171 Ne nemetsinɨawatɨ nepɨkatihayewani,
'ekɨtsɨ 'a'aitsikate pekaneni'ɨkitɨaka.
172 'Aniuki 'aixɨa manɨyɨne nepitakwika,
naitɨ 'a'aitsikate heitseriemekɨ mɨtikuxatakɨ.
173 'Atɨrɨkariyakɨ keneneuparewi,
ne 'a'aitsikate nemanayexeikɨ.
174 Yawé, ne 'awikweitsitɨarika yemekɨ nepeuyehɨwa.
'A'aitsikate pɨnetemawierika.
175 Tukari 'akuxi keneneupitɨa nemetsinɨawatɨ 'anemuyeikanikɨ,
kepemɨti'aita kenetsi'uparewieni.
176 Muxa meuyewe hepaɨ nekaniuyɨni,
kenaye'a ti'a'uximayatsiriwame kenawaumie,
'a'aitsikate nemɨkahatɨmaiyawekɨ.