Mikeyaxi
1
1 'Ikɨ niuki kanihɨkɨtɨni Yawé Mikeyaxi Muretseti kiekame kemɨtiutaxatɨa, kepauka memɨte'aitakaitsie Kutani, 'Akatsi meta 'Etsekiyaxi, Kura kwieyaritsie te'aitamete. 'Ikɨ kanihɨkɨtɨni kemɨtiunieritɨarie mɨkɨ Tsamariya hepaɨtsita meta Kerutsareme hepaɨtsita.
Yawé kemɨtinuani
2 Yunaitɨ teɨteri, xekeneu'enana,
kwie keneu'ena
meta yunaitɨ hetsiena xemɨte'u'uwa.
Yutuki mɨpatsieta paitɨ
Ti'aitame, Yawé naimekɨmɨyɨwe,
kaninierekamɨkɨ xeme ke'axaxemɨteyurie.
3 Neuxei. Yawé yukiita kanayeyeiximeniri,
'akanakamieniri meta kaniumieni
hɨri 'amanutitɨtɨtsie.
4 Hɨri heima makekatsie kanitipenikeni,
xɨrɨka taikɨ mukwanani hepaɨ,
kwie mayeweweri hixɨata kanitsanikeni,
haa mɨtɨrɨkaɨye hixɨata mɨtsana hepaɨ.
5 'Ikɨ naitɨ mɨya katiniyɨmɨkɨ Kakuwu nuiwarimama 'axamemɨte'uyurikɨ,
'ixaheritsixi teɨteriyari 'axamemɨte'uyurikɨ.
Tsamariya kanihɨkɨtɨni ya'aneme meutiwiwiexɨa 'Ixaheri 'axamɨtiyurienikɨ.
Meta Kerutsareme kanihɨkɨtɨni kakaɨyarixi watukite 'etsimupepe mati'ukai hɨri 'amanutitɨtɨtsie Kura kwieyaritsie.
6 Tsamariya 'unimeyari kwinienetɨ 'uweme nepɨhayewa:
kwietsanaripa payani kaxie maka'iteɨtsieni.
Tetexiyari mayeweritsie nekaneukaxɨrimɨkɨ,
meta tenariyari heyekɨa nekanihayewamɨkɨ.
7 Yunaitɨ kakaɨyariximama mekanititarariekuni,
tuminikɨ memuyumayɨinɨa wa'iwarikakɨ memɨwewiyatɨkakɨ taipa katineuxɨriyamɨkɨ.
Ne wakakaɨyarixi yunaime nepɨwatitemɨxikita.
Naitɨ tita mɨtiyutiwewi tuminikɨ kumayɨiwatɨ me'iwakaikɨ,
tuminikɨ muyumayɨinɨa mɨtipitɨarieni tawari payani.
Mikeyaxi hiwerikaya
8 'Ayumieme nekanititsuamɨkɨ meta kukuiniyakɨ nekaniutahiwamɨkɨ,
neheumamawetɨ 'anepuyeikani meta neheumawetɨ.
Yawi mayu'eriya hepaɨ nekatiniutsuakamɨkɨ,
'aru 'amɨnena hepaɨ nekatiniutsuakamɨkɨ.
9 Tsamariya kemɨtiukwinitɨarie pɨkayu'uayemarinɨa:
Kura kwieyaritsie kaniye'ani.
Neteɨterima wahetsiepai naime kanakɨnɨni,
Kerutsareme kitenieyaritsie paitɨ.
10 Kahati kiekariyaritsie mɨkɨ xepɨkatehekuxatani,
yemekɨ xepɨkahetitsuanani,
xekenetikurupi kukuiniyakɨ
Weti-Rehapɨra tumuanariyaritsie.
11 Tsahapixi kiekatari,
xekenayekɨni xemamawetɨ meta tixaɨtɨ xekatehayuyeitɨatɨ.
Tsanani memɨtama
mepɨka'uyuwaɨri memɨwayekɨnekɨ.
Weti-'Etseri kiekariyari kaniuta'aiwani,
'ari pɨkaxeparewieni.
12 'Aixɨa ti'aneme metetakwewietɨ mepɨte'ukakukuine,
Maruti kiekatari,
Yawé 'axamɨti'ane kaneyenɨ'ani
Kerutsareme kitenieyaritsie paitɨ.
13 Rakixi kiekatari,
kawayutsixi kaxetate xekeniwaranawɨtɨiri.
Xeme xehetsɨa putsutɨrixɨ Tsiyuni niweya 'axamɨtiyurienikɨ,
xeme meri xepɨte'utsutɨa ke'axamɨtiyurienekai 'Ixaheri.
14 'Ayumieme, Muretseti-Kahati kiekariyari xekeneutateutɨa.
'Akitsiwi kiekariyaritsie kii 'amutɨtɨ
'Ixaheri kwieyaritsie te'aitamete wawiniyari kanihɨkɨtɨni.
15 Maretsa kiekatari,
ne xeime tiyu'uname muwara'iwa nekananunɨ'amɨkɨ xehetsɨa,
'ixaheritsixi yemekɨ memɨkamama
'Arurani paitɨ mekani'axɨakuni memuyuti'awietakɨ.
16 'Ayumieme 'amɨxiya kenanuyexika meta 'amu'utsie keneuyukametseriya,
hiwerika keneuwewi 'aniwema pemɨwanaki'erie wahetsiemieme,
waɨkawa keneuyukametseriya wirɨkɨ kemɨremu'u hepaɨ,
karikɨ 'aniwema pekaninawaiyariemɨkɨ.