32
1 «Muyuawi keneu'ena kenemɨtayɨni,
kwie keneu'ena netetamiemekɨ kenemɨtayɨni.
2 Wiyeri hepaɨ ke'ukaxɨrieni ne'ɨkitɨarika 'aixɨa manuyɨne,
neniukikɨ ke'ukuhawire haɨtsi ximeri mieme hepaɨ,
'ɨxa mɨhehekwa waɨkawa kemɨtihatuiyarɨwa,
wiyeri waɨkawa kemɨtikaxɨrɨwe hepaɨ tupiriya mɨyɨyɨritsie.
3 Yawé hetsiemieme nepɨtaniuni nepitahɨawe.
'Aixɨa xekeneutiyuaneni Kakaɨyari mɨmariwekɨ.
4 Mɨkɨ tete kanikɨtɨni, 'uximayatsikaya pɨheitserie,
naitɨ huyeya 'aixɨa pɨ'anene.
Kakaɨyari yapɨtikamie, 'axapɨkatiyuriene.
Mɨkɨ heitserie pexeiya meta 'aixɨa pɨtiuka'iyari.
5 Kemɨxetinake xepɨte'uyuri hetsiena mieme,
xemɨyutewiwiyanikɨ, xemeri xepɨkaniwemama,
nuiwari xemeutuni xepɨhɨkɨ 'axaxemɨte'u'iyari.
6 »¿'Ikɨkɨ Yawé xete'akapitɨwa,
teɨteri xemɨka'u'iyari?
Mɨkɨ kani'apaapatɨni, kameniunetɨani,
mɨkɨ pɨmatsi'utawewi, mɨmatsi'ukaye kanihɨkɨtɨni.
7 Meripaitɨ mieme tukari xekena'eriwani,
meripaitɨ kexemuyɨ xekena'eriwani.
'Apaapa keneuta'iwawiya yamɨmatitahɨawekɨ,
meta 'ukirawetsixi mekemate'utaxatɨani.
8 Kepauka 'Amutewi nuiwarite wapiini mɨtiwayetuiri,
kepauka teɨteri kwiepa memɨtama mɨwareutanɨ'axɨa yuxexuime,
mɨkɨ teɨteri yukwie mehexeiyame pɨwarayeitɨa,
kememɨyupapaɨmekai yemekɨ 'Ixaheri niwemama.
9 Xemetsɨ Yawé kanixe'anayexeiya teɨterimama xemɨhɨkɨtɨnikɨ,
Kakuwu hetsiena mieme kanihɨkɨtɨni.
10 Xeme pɨxe'ukaxei kwie makumawetsie,
yuxaɨtame xepu'uwakai.
Pɨxe'utinenimayataxɨ pɨxe'uta'ɨwiyaxɨ,
pɨxe'ɨwikai yuhɨxite hepaɨ,
11 kwixɨ kaikame hepaɨ kemɨtiwakweriwayurie yuniwema yu'ituatsie,
wakuxexeɨriwatɨ,
yu'anatekɨ waranukanatɨ,
yu'anatsie warayatsatɨ kemɨtikuyeika.
12 »Yawé xeikɨa pɨxe'uwitɨximekai,
xewitɨ tawarita kakaɨyari yukɨ'anetɨ hamatɨana pɨka'umiekai.
13 Hɨritsie pɨxe'uwitɨximekai
meta pɨxemikwakai 'ikwaxi yeuta mɨtixɨawekɨ.
Xiete pɨwamikwakai meta hatseiti,
tete mɨtse'itsie henetɨaka,
14 wakaitsixi wakuneriyari kaniwaru'itɨani meta kapɨratsixi waretsi mepanu'i,
tsipuri meta muxatsi memɨwaiyatɨka,
tuurutsixi memɨwaiyatɨka wawaiyari Watsani miemete,
tɨriku takari mɨkɨkɨre,
kaxie winuyari mɨxure mepanu'i.
15 »Ketsuruni putawaiyataxɨ meta pɨtiuyeketsi,
'ikwaikɨ xeikɨa putahuxai.
Putawaiyataxɨ putatɨrɨkaxɨa.
Kakaɨyari puku'eiri
tukari mipitɨa,
tete putixani'eri mitawikweitsitɨa,
16 Pɨwaruyehekaxɨ kakaɨyarixi hipame memɨwarayexeiyakaikɨ,
mepiyehaxɨatɨa yukakaɨyarixi memɨxani'eriwa wahekɨ.
17 Kakaɨyarixi 'axamemɨ'anene mepɨtewarutimawiri,
Kakaɨyari memɨkahɨkɨ,
kakaɨyarixi memɨkawamatekai,
kakaɨyarixi 'arikeke memune,
kakaɨyarixi wa'ukiyarima memɨkawarayexeiyakai.
18 Tete mɨtse'i mepuku'eiri mɨwarutawewi.
Kakaɨyari mepatɨmai tukari mɨwarupitɨa.
19 »Mɨpaɨ tinieretɨ, Yawé pɨwarexɨri
niwemama 'ukitsi 'ukari memiyehaxɨatɨakɨ.
20 Hikɨ mɨpaɨ kaniutayɨni: “Nepɨwawarixiwiya,
tsipara kemeteheutere,
teɨteri 'axamemɨte'u'iyari mepɨhɨkɨ,
tɨɨri yamemɨkatekahu mepɨhɨkɨ.
21 Mepɨnetsi'uyehaxɨatɨa kemɨ'ane yuri mɨkakakaɨyarikɨ,
nepuyeha'a hipame kakaɨyarixi memɨwarayexeiyakaikɨ.
Neta yaxeikɨa nepɨwayurieni nepɨwayehaxɨatɨani kemɨ'ane memɨkaneteɨterima wahekɨ,
nepɨwayehaxɨatɨani teɨteri 'axamemɨte'u'iyari wahekɨ.
22 Nehaxɨa tai hepaɨ kaniutani,
naime mɨtititaiya mɨki teukiyapa.
Kwie pɨtaxɨtɨani meta naime mana mɨti'etsie,
meta hɨri nanari naime pɨtitaiya.
23 »”Waɨkawa 'uximatɨarika nepɨtixuawitɨani wahetsie,
ne'ɨrɨ wahetsie nepɨtixɨtɨani.
24 Haaka nepanunɨ'ani muwatixɨtɨanikɨ,
kwiniya waɨkawa nepɨnetɨani mɨɨyakame.
Yeutari 'ɨrawetsixi,
meta kuterixi 'uaye memexeiya yutawikɨ memɨteku'uwa kwiepa.
25 'Ixiparakɨ mepɨkwi'iwa 'aniwema huye manuyehapanetsie,
yukie xekutetɨ xepɨmamaka.
Temari 'ɨimarixi mepɨkwini,
memɨtsitsewe meta'ukirawetsixi.
26 Mɨpaɨ nepɨtiunehɨawixi: ‘Yunaime nepɨwataxɨriexɨani,
kwiepa nepɨwarakuyeitɨani memɨkaha'eriwanikɨ’.
27 Peru neputima 'axakemɨtiyurimɨkɨkaikɨ mɨnetsi'aye'unie,
neputima neneɨkixiwi kaheti'enatɨyanikɨ
meta mɨpaɨ tiu'erienikɨ: ‘Tame tekatenayu'iwa,
Yawé tixaɨtɨ 'atsipɨkatiuyuri.’ ”
28 »Xeme nuiwari 'ixaheritsixi 'atsixemɨkatemate xepɨhɨkɨ,
xepɨkaheitimaitɨkɨka.
29 Xɨka xeme xemɨtemaiwawe xehɨkɨtɨnike hikɨ 'ipaɨ xeteyuhɨaweke,
xɨka mɨpaɨ xetehetimanike kexemɨ'itɨarienikɨ.
30 Tewi pɨkayɨwe yuxaɨta xeimiriyari mɨwara'iwa
xɨka teteya ka'ituanike.
Yuhutatɨ tamamata miriyari memɨwataweiyakɨ mepɨkayɨwawe
xɨka Yawé kawayetuanike.
31 Watete tatete hepaɨ pɨka'ane.
Memɨtatsi'aye'unie mɨpaɨ mepɨtemate.
32 Wakaxie Tsuruma yɨrariyari kanihɨkɨtɨni,
Kumuxa kwieyaritsie mɨti'u.
Wakaxie takari 'uaye mɨmɨyakɨ pɨhɨpɨne,
takari 'amɨranukate, tsiwiriya pɨhɨkɨ.
33 Wawinu kuuterixi 'uaye memexeiya hepaɨ pɨ'ane,
pɨtiyuhairiya kuu rakeyu mɨmɨya hepaɨ.
34 »“Yakatinaye'amɨkɨ ne nekatinimaika yanekatiniyurimɨkɨ
'aixɨa nekatini'uta ne hakewa nemɨre'utatsie.
35 Neta yaxeikɨa 'anemekɨ nepɨtiwarakapitɨani.
Kepauka tukari yamɨraye'ani, mepekaxɨrieni.
Tukari pehurari
mexɨiwa paye'axime kememɨtekwine”.
36 »Yawé yuteɨterima wahetsie pɨtanuani
kepauka mɨwaxeiya mekatɨrɨkawime,
memɨte'i'uximayatsirie pɨwatinenimayata,
kepaukari waɨriyarika te'uximayatamete meta memɨxɨxɨni memumawenitsie.
37 Mɨpaɨ pɨtiwatahɨawe: “¿Hakewatamɨ xekakaɨyarixi,
tete kɨmana xemuyuti'awietaxɨ?
38 ¿Hakewatamɨri xekakaɨyarixi
mawari yaxemɨtewawewiriekai waiyariyari xemutikwai
wawinu meta wahatseiti xemanu'i?
Mɨkɨ xehetsie meke'utanuani.
Mekexe'uparewieni.
39 »”Hikɨ xekeneunenieri ne xeikɨa nepɨhɨkɨ
Kakaɨyari nemɨyuxewi,
xewitɨ tawarita 'apɨka'uyeika kakaɨyaritɨtɨ,
ne mɨɨya nepɨrapitɨani meta tukari nepɨrayetuirieni,
nepɨrakwinituani meta 'aixɨa nepɨrayurieni xewitɨ pɨkayɨwe mɨnetsitanewienikɨ netɨrɨkariyatsie.
40 Nemamate nepanukuhapana muyuawitsie nepeititsera mɨpaɨ nepɨtayɨni:
Ne 'anemuyeika nemɨhɨkɨ yuheyemekɨ,
41 kepauka ne'ixipara mɨxawatɨ nematamɨa
tukari 'aye'aku nepenukukwei,
nemɨtiwarakapitɨanikɨ memɨnetsi'aye'unie meta memɨnetsiheka wahepaɨtsita
kemɨtiheitserie.
42 Ne'ɨrɨ pɨtitarɨweni xuriyakɨ,
ne'ixipara pɨtiwaɨripieni wai kwatɨ:
memɨte'ukwinitɨarie memanutaxɨriya waxuriya,
kuyaxi memɨtewa'aitɨa memɨnetsi'aye'unie wamɨ'ute”.
43 »Nuiwarite xekeneyutemamawieka Kakaɨyari teɨterimama wahamatɨa,
mɨkɨ yaxeikɨa pɨtiwarakapitɨani te'uximatamete waxuriya memutayeurikɨ.
Hikɨ Kakaɨyari yaxeikɨa pɨtiwarakapitɨani memɨxe'aye'unie wahekɨ
pɨwa'itieni naime wakiekari meta wakwie».
44 Kutsuhexi Nuni nu'aya, Muitsexi hamatɨa teɨteri wahɨxie kwikari niukiyari putaterɨwaxɨ. 45 Kepauka menunɨ yunaime 'ixaheritsixi mɨpaɨ pɨtiwarutahɨawixɨ: 46 «Xekena'eriwani yemekɨ 'ikɨ tukaritsie kenemɨtixe'utahɨawixi, yuniwema mɨpaɨ xeketeniwarutaxatɨa 'ikɨ 'aitsika niukiyaritsie heitseriemekɨ yamemɨtekahunikɨ. 47 'Ikɨ niuki yapɨkayɨneme xehetsiemieme mɨkɨtsie xetewiyatɨ tukari xepexeiya, mɨkɨtsie xetewiyatɨ mɨixa xepɨyurieni kwiepa xekwie mayanitsie Kurutani 'anutaɨye».
Muitsexi kemɨtiutahɨawarie kemɨtimɨnikekai
48 Mɨkɨ tukaritsie Yawé Muitsexi mɨpaɨ katiniutahɨawe: 49 «'Awarini hɨriyaritsie kenemie, mana Newu hɨriyari pekaneixeiyamɨkɨ, Muhawi kwieyaritsie, Keriku 'aurie mukuma, meta Kanani kwieyaritsie, mɨkɨ 'ixaheritsixi nekaniwayetuiriemɨkɨ. 50 Mɨkɨ hɨri pemanutiyanitsie pekanimɨmɨkɨ, 'ateɨterima wahetsɨa pekaniyemieni, yaxeikɨa 'a'iwa 'Aruni kemɨtiumɨ meta mɨkɨ kemɨretɨa yuteɨterima wahetsɨa Huxi hɨriyatsie. 51 'Ikɨ mɨpaɨ katinaye'amɨkɨ yunaime 'ixaheritsixi wahɨxie, xeme yuhutatɨ 'axaxemɨte'uyurikɨ Meriwa Kare haa mayematsie, Tsini makuwakitsie nepatsiekame xepɨkanetsi'ayeitɨa. 52 'Ayumieme pepɨkata'ani kwiepa 'ixaheritsixi nemɨwayetuirienitsie, 'ateewa paitɨ xeikɨa pekanixeiyamɨkɨ».