12
Kuwi naurieka kemutayɨ
1 Mɨkɨ hepaɨtsita Kuwi mɨpaɨ katinita'eiya:
2 «Xeme xɨari kiekari xemanukuhana xepɨhɨkɨ.
Kepauka xeme xemɨkwini, timaiwetɨ xewitɨ pumaweni.
3 Neta xehepaɨ nekatinimaiweni,
xeme xeikɨa waɨkawa xete'uyemaikame xepɨkayu'erieka.
Neta mɨkɨ tinaime nekatinakumaika.
4 »Ne, Kakaɨyari nepɨkɨhɨawekai mɨkɨta pɨnetsiku'eiyakai,
hikɨri nehamikuma netsi'atsemete memɨhɨkɨtɨnikɨ nepayuyeitɨa,
ne 'atsieriwame nepɨhɨkɨ, heitserie nemexeiya nehetsie mɨkarahɨiwa.
5 Teɨteri 'aixɨa 'iyari memeutitei mɨpaɨ meputiyuane:
“Kemɨ'ane mɨtiukwinitɨarie tawari peuyewetse waɨkawa mɨnɨitɨarienikɨ”,
“Kemɨ'ane matiwexime, pauyewetse matitaimarieni”.
6 Tenawayamete 'aixɨa 'iyari yukie mepeutitei,
'aixɨa 'iyari mepu'uwa Kakaɨyari memɨhaxɨatɨa
mɨpaɨri mepɨteku'eriwa me'ikemakame meyu'erietɨ.
7 »Matsi tewaxi yeutari keniwaruta'iwawiya,
mɨkɨ mekamenayehɨtɨakuni,
wikixi memawɨwawe keniwaruta'iwawiya,
mɨkɨ mepɨmatetaxatɨani,
8 kwie matɨa ketineutaxata, mɨkɨ pɨmatita'ɨkitɨani,
ketsɨte haramaratsie memɨye'uwa wahamatɨa ketineutaxata, mɨkɨ mepɨmatsi'aye'eritɨani.
9 Mɨkɨ yunaitɨ mɨpaɨ mepɨtemate
Yawé muwarunetɨakɨ yɨtɨrɨkariyakɨ.
10 Teyunaitɨ temayeyuyuri mɨkɨ tɨrɨkariyayatsie tetewiyatɨ tepɨte'ane,
meta teyunaime ta'iiya pɨtatsipitɨa temɨtɨrɨkawinikɨ.
11 Naka niuki kani'enieka 'i'inɨatatɨ kemanɨyɨne
neni 'ikwai kemɨra'inɨnɨata hepaɨ.
12 Mɨtimaiwenikɨ mɨ'ayumieme 'ukirawetsixi wahetsie kanixuaweni,
meta mɨixa wiyari 'uyeikatɨ peiti'enietɨyani.
13 »Kakaɨyari hetsɨa puxuawe mɨtimaiwenikɨ mɨ'ayumieme meta tɨrɨkariya,
'ɨxatsi meta meiti'enietɨyani mɨkɨ pɨtipiinieya.
14 Tita mɨkɨ mɨtika'una, xewitɨ pɨka'enukuketɨani,
kemɨ'ane manutahɨani, xewitɨ pɨkayɨwe mɨwayexɨna.
15 Xɨka mɨkɨ wiyeri kaheyenɨ'ani, pɨtitiwauke,
xɨka 'i'eirieni tsepa muwiye, naitɨ kwie pukayuyuipike.
16 Tɨrɨkariya hetsɨana kanimiemetɨni meta ke'aixɨa mɨti'aitakɨ,
memukwamanarie meta memɨteyukwamana kaniwakemaka.
17 Teɨteri 'ɨxatsitamete puwatewiyatsitɨa mekaheukemaritɨkaime pɨwarayeitɨa
meta 'itsɨkate mekatemaiwaweme kaniwarayeitɨwani.
18 Te'aitamete wa'itsɨ pɨwakunawairiwa puwaranakaxɨrɨwa,
waɨriyarika te'uximayatamete wahepaɨ me'aneneme puwarayeitɨwa hanika meheukaweratɨkaime.
19 Mawari wewiwamete pɨwatewiyatsitɨa meka'ukakaikame pɨwarayeitɨa,
meta waɨkawa memeuka'u puwaratixɨrɨwa.
20 'Ɨxatsitamete watenitsie muwiere pɨyɨwe
meta 'ukirawetsixi mekatemaiwaweme muwarayeitɨani.
21 Memeu'enieriekai 'aixɨa mekatexeiyariekame puwarayeitɨwa,
meta memeuka'u titatsie memɨteyukɨtɨrɨkariya puwakunawairiwa.
22 Pɨtikuhekɨata tsepa yɨriya taɨta timieme,
hekɨaripa pɨti'atɨwa waɨkawa yɨwipa timieme.
23 Nuiwarite memamariwaweme puwarayeitɨwa yatɨni puwaka'una,
metehexeiyame puwarayeitɨwa yatɨni naitsarie puwataxɨrɨwa.
24 Kiekaritsie memanuyetei mekatemaiwaweme puwarayeitɨwa,
makumawetsie hau'erietɨ meku'uwame puwarayeitɨwa.
25 Yɨwipa mekaniu'uwani mete'anawiwiyatɨ,
meta mepɨtakeitsarietɨkɨka tarɨwekarixi wahepaɨ.