9
'Ixaheritsixi kememɨteyetua 'axakememɨte'uyuri
1 Xeitewiyari heimana nauka tukariyaritsie mɨkɨ metseriyaritsie mekaniuyukuxeɨrieni 'ixaheritsixi meyuhakienike, hiwerika kamixayari mekananakatɨxɨani meta naxi yumu'utsie meneutiwiwiexɨani. 2 Teewatari wahetsɨari me'ayekɨneka meniuyutihekɨata 'axakememɨte'uyuri yumɨireme wahɨxie meta watewarima ke'axamemɨte'uyuri, 3 hikɨ yamekaniutiyuani yuhetsie mekatenahɨani. Haika hurayari mekaniuyurieni 'inɨari niukiyari meterɨwatɨ Yawé yukakaɨyari hetsɨa mieme, meta haika hurayari mekaniyuhekɨatakaitɨni ke'axamemɨte'uyuri, 'imatɨrieka hɨxiena mekaniukahɨxima'uni. 4 Hikɨ rewitsixi Ketsuha, Wanihi, Karimieri, Tsewaniyaxi, Wuni, Tserewiyaxi, Wahani meta Kenani wapaitɨ mekaneuti'uni karima mekaniuyutanenewieni Yawé Kakaɨyari mehahɨawetɨ. 5 Rewitsixi Ketsuha, Karimieri, Wanihi, Katsawiniyaxi, Tserewiyaxi, Huriyaxi, Tsewaniyaxi meta Petahiyaxi mɨpaɨ mekaniutiyuani karima:
«Hikɨmɨtɨka, Yawé hetsiemieme 'aixɨa xekeneutiyua takakaɨyari
hikɨ mɨtiyehane meta yareuyuhanemekɨ.
'Aixɨa peke'itɨarieka Tati'aitɨwame.
Pekenɨawarieka witsikepemɨ'ane kepemɨtitewa,
'aixɨa pɨ'ane pemɨnɨawarieka 'aixɨa pemɨ'itɨariekakɨ.
6 »'Ekɨ xeikɨa Yawé pepɨhɨkɨ.
'Ekɨ muyuawi peputawewi,
naime muyuawi kemɨyewa
xurawetsixi warexeiyakame.
'Ekɨ tukari pepɨwapitɨa tita pemɨtiutawewi:
kwie meta haramara
yunaime mana memɨtexuawe.
'Ayumieme xurawetsixi muyuawitsie miemete 'ahɨxie mepukahɨxima'uwe.
7 »'Ekɨ, Yawé meta Kakaɨyari,
'Apɨrami pemanayexei pepɨhɨkɨ.
'Ekɨ 'Uxi karireutsixi wakwieyaritsie paitɨ pepiyewitɨ,
'Apɨrahami pepɨtiterɨwaxɨ.
8 Hetsiena pepikaxei 'iyari heitserie yamɨtikamie
'ayumieme tɨratu hamatɨana pepuwewi.
Mɨpaɨ pepɨtitahɨawixɨ kename nuiwarimama
kananeutsixi wakwie pewayetuirienikekai,
meta 'etitsixi, 'amuxeutsixi meta peretseutsixi,
kewutseutsixi, keriketseutsixi wakwie.
Pepɨraye'atɨa kepemutayɨ
heitseriemekɨ yapemɨtikamie pemɨhɨkɨkɨ.
9 »'Ekipitu tatewarima wa'uximatɨarika pepu'eni,
Haramara Mɨxeta 'aurie kememɨteyuhiweriekai pepuwaru'eni.
10 Mariweme pepɨtiuyuri waɨkawamexɨa
Parahuni hetsɨa, 'iparewiwametemama meta yunaitɨ teɨteri,
penieretɨ kememɨtewananaimakai
'ateɨterima kememɨwayuriekai.
Mɨpaɨ petiuyurieku
hikɨ pepukuxaxatsiwa naitsarie.
11 Wahɨxie haramara pepanutayepi,
mepanukɨ 'ayewakikaku.
Peru memɨwaruweiyakai
haramara 'ameukatewatsie pepɨwareukaxɨri,
tetexi wahepaɨ tetɨata paitɨ.
12 Haiwitɨri 'a'uwemekɨ pepɨwaruwitɨximekai tukarikɨ,
tai 'a'uwemekɨ tɨkarikɨ pepɨwaruwitɨximekai:
memuhunikɨ wahuye pepɨhekɨariwiekai.
13 »Tsinahi hɨriyaritsie pepunua,
muyuawitsie paitɨ pepuwarutahɨawixɨ.
Ketitamɨtiheitserie pepɨtiwarutaxatɨa meta 'inɨari niukiyari yuri maine,
'aitsika 'aixɨa mɨ'anene.
14 Pepɨwarutaxatɨa Xawati tukariyari mɨpatsie,
Muitsexi ti'a'uximayatsiriwame mɨhɨkɨtɨkaitsie
'aitsika 'inɨari niukiyari pepɨwayetuiri.
15 »Meheuhaakakwikukaku paa muyuawitsie miemekɨ pepɨwarutihuxaitɨa,
meheuharikukaku pepɨwaruharitɨa haa 'aitsie mieme.
Kwie pepɨwayetuiri
pemɨwayetuirienikekai pemainekai.
16 Tatewarima ta'ukiyarima mepuyuta'ɨrixɨ,
yamemɨtekakɨne mepɨka'uyuwaɨri 'a'aitsika hetsie.
17 Mematsi'enienike mepɨkayuwaɨri,
mariweme kepemɨtiuyuri
wahetsiemieme mepɨkahaye'eri.
Waɨkawa mepɨtsetse'ikai meta mepɨkaheu'enanakai
'atsita xeime mepanuyeye
muwarakunuitɨanikɨ 'Ekipitu
waɨriyarika memɨteha'uximayakaitsie.
Peru 'ekɨ pepɨkawaruku'eiri
Kakaɨyari pemɨtareuyehɨwirie pemɨhɨkɨkɨ,
pemɨtiuyukakwewimɨkɨ meta pemɨtiuyukanenimaya,
haxɨakɨ pekayumexɨitɨatɨ, peru waɨkawa petiuyukanaki'erietɨ.
18 »Tsepa tsikeru memutawewi
tepɨakɨ wewiyakame,
mɨpaɨ memutiyua: “'Ikɨ kani'akakaɨyaritɨni
'Ekipitu matsiyewitɨ”,
tsepa yemekɨ kwinimieme
'ahɨxie 'axamemɨte'uyuri,
19 'ekɨ pepɨkawaruku'eiri makumawetsie
'ekɨ kwinimieme pemɨtiuyukanenimayakɨ.
»Hatsuaku pɨkawaruku'eiri hai 'amuwekai
tukarikɨ mɨwaruwitɨximekai huyeta,
meta pɨkatiuhayewaxɨ wahekɨariwiyatɨ tai 'a'uwemekɨ
tɨkarikɨ mɨwa'inɨaritɨkai kememɨteheuyune.
20 »'A'iyari 'aixɨa mɨ'anekɨ memɨtemaiwawenikɨ pepɨwarupitɨa.
Manana pepɨkawarunawairi me'ikwakaku,
haa pepɨwaruharitɨa memɨkaheuharikunikɨ.
21 Huta tewiyari wiyari makumawetsie pepɨtiwamikwakai.
Tixaɨtɨ reuyewetɨ pɨkaratɨa wahetsiemieme.
Wakamixate pɨka'utitsanixɨ
meta wa'ɨkate pɨka'utihai.
22 »Pepɨwayetuiri te'aitamete meta kiekari,
yuxexuime kwie pepɨwaruxatɨa.
Te'aitamete mepɨwara'iwaxɨ 'Uhuki meta Tsikuni,
memɨte'aitakai Hetsiwuni kwieyaritsie meta Watsani kwieyaritsie.
23 Waniwema pepɨwarutimɨiriyaxɨ
xurawetsixi muyuawitsie miemete wahepaɨ,
kwietsie pepɨwa'atɨa
watewarima pemɨwaraxaxatɨwakaitsie.
24 Waniwema mɨkɨ kwieyaritsie mepu'axɨa.
Wahɨxie pepɨtiwaruta'aitɨa kananeutsixi mana memu'uwakai,
te'aitamete pepɨwayetuiri meta teɨteri mana kiekatari,
kemɨtiwanake wahetsie yamemɨteyurienikɨ.
25 Kiekarite kuraruyari 'amatitetewa mepɨwara'iwaxɨ meta
kwie 'aixɨa mɨ'anene,
kiite yukii mepayeitɨaxɨa piinitɨarika tihɨpɨneme,
meta putsute muyewawaki, kaxie haraweriyarite meta huriwu,
metatsiere waɨkawa 'iteɨrite 'ikwaxi mɨrexeiyatɨka.
Meteniutikwani meta meniutihuxani metatsiere meniutiwaiyata,
mepɨteha'inɨataxɨ waɨkawa ke'aixɨa pemɨwaruyuri.
26 »Peru mekaheu'enanatɨ mepakɨ:
menetsi'aye'unietɨ mepakɨ,
'a'aitsika meputixani'eri,
'aniukamete 'ahetsɨa miemete mepɨwarukwi
memɨwa'iniekai memɨ'axɨanikɨ 'ahetsɨa,
yemekɨ 'ahɨxie 'axamepɨte'uyuri.
27 'Ayumieme memɨwaraye'unie hetsɨa pepɨwayetua,
mɨkɨta mekaniwaru'uximatɨani.
'Uximatɨarikatsata memanahiwiwakaitɨni,
muyuawitsie paitɨ peniwaru'enieni,
pemɨtiuyukakwewimɨkɨkɨ pekaniwareyenɨ'ani memɨwatawikweitsitɨani
memɨwaxɨnakɨ memɨwaraye'unie wahetsɨa.
28 Peru kepauka memuxɨnarie,
yaxeikɨatsiere mepɨteyuriekai,
'ekɨta pepɨwayetuayakai memɨwaraye'unie wahetsɨa,
mɨkɨ mekateniwaruta'aitɨwakaitɨni.
Hekwamekɨ mekameniutahiwiwakaitɨni pemɨwaparewienikɨ,
hikɨ muyuawitsie paitɨ pekaniwaku'eniwakaitɨni.
Waɨkawa pemɨwanaki'eriekaikɨ
mɨixa peniwarutawikweitsitɨani.
29 Pepɨwaraye'eritɨa 'a'inɨari niukiyaritsie memanuaxɨanikɨ,
peru mɨkɨ mepuyuta'ɨrixɨ
meta 'a'aitsikatsie yamepɨkatekakɨ.
'Axamepɨte'uyuri 'a'aitsikate hepaɨtsita,
tukari mɨtiyupitɨwa kemɨ'ane meye'atɨwa.
Mekaheu'enanatɨ mepɨmatsi'uku'eiri,
metsetse'itɨ mepayuyeitɨa meta mepɨkayuwaɨri memɨmatsi'enieni.
30 »Mɨixa wiyari pepɨwanewiekai,
'a'iyarikɨ pepɨwaraye'eritɨwakai
'aniukamete yame'utiyuanekaku,
peru mɨkɨ mepɨka'u'enana.
'Ayumieme pepɨwayetua mɨkɨ
kwieyaritsie memɨtama wahetsɨa.
31 Peru 'ekɨ, waɨkawa pemɨtiuyukanenimayakɨ
pepɨkawarukwi meta pepɨkawaruku'eiri,
Kakaɨyari 'aixɨa pemɨtiuka'iyari meta pemɨti'akanenimaya.
32 »Hikɨta, takakaɨyari,
Kakaɨyari pemɨmariwe, pemɨmakaxiwa meta pemɨtɨrɨkaɨye,
tɨratu pemaye'atɨwa meta yapepɨtikamie,
'etsiwa tiuyɨme pepɨka'erieka kememɨte'ukwinitɨarie,
tate'aitɨwamete,
kuwexinaruritsixi, mawari wewiwamete meta 'aniukamete,
ta'ukiyarima meta teyunaitɨ 'ateɨteri,
te'aitamete 'Atsiriya kiekatari memɨtatsi'a'iwaxɨtsietɨtɨ 'atsita hikɨ.
33 'Ekɨ heitserie pepɨtiyurienekai
tame kemɨtatiuyuri,
'ekɨ yapepɨtikatɨa.
Tame 'apɨta 'axatepɨte'uyuri.
34 Tate'aitɨwamete meta kuwexinaruritsixi,
tamawari wewiwamete meta tatewarima,
'a'inɨari niukiyaritsie yamepɨkatekakɨ
meta mepɨka'i'eni 'a'aitsikate
metatsiere kepemɨtiwaraye'eritɨwakai.
35 Mɨkɨ, kepauka memɨte'aitakai,
mepɨka'uyuwaɨri memɨmetsi'ayexeiyani
meta mepɨka'uyuwaɨri 'axakememɨteyuriekai memuku'eirienikɨ,
tsepa waɨkawa petiwarumikutɨtɨ
meta kwie pewayetuirieku 'ayeukame tiuxuaweriweme.
36 »'Ayumieme hikɨ waɨriyarika te'uximayatamete tepɨhɨkɨ,
waɨriyarika te'uximayatamete 'ikɨ kwieyaritsie
pemɨwayetuiritsie tatewarima
mana timieme 'ikwaxi memɨtekwakakɨ meta memɨte'ukaxexeiyanikɨ.
37 Waɨkawa kemɨtiutixuxuawere hikɨ te'aitamete wahetsiemieme katinihɨkɨtɨni
'axatemɨte'uyurikɨ tahetsie pemɨwarupitɨa.
Tɨrɨkariya memexeiyakɨ, kemɨtiwanake mepɨtatsiyurie
tame meta tatewama.
Waɨkawa tepu'uximatɨarie.
38 »Naimekɨ mɨkɨkɨ, tame tɨratu tepɨwewieni meta tepɨte'aka'utɨani, kuwexinaruritsixi, rewitsixi meta mawari wewiwamete mepitseyumani».